text:
Serling soc. coop.
p.IVZ (IVA) 02203350307
n. di iscrizion ae Liste des Cooperativis: A133145
La Serling e je une societât cooperative nassude tal an 2001 par garantî a ents publics e a privâts servizis linguistics par furlan, tant che cors di lenghe, traduzions, corezions di tescj e v.i e par cirî di dâ stabilitât professionâl ai operadôrs linguistics furlans.
La Serling e va daûr dai criteris di normalizazion e standardizazion segnâts de ARLeF (Agjenzie Regjonâl pe Lenghe Furlane).
E je la uniche struture in Friûl che si fonde dome su la furnidure professionâl di servizis linguistics par furlan, cence finanziaments publics.
Consei di aministrazion:
Sandri Carrozzo (president)
Licio De Clara (vicepresident)
Carli Pup (segretari)


c: text/html

text:
Dedicât ai tifôs de lenghe inglese
Dispès al salte fûr "l'espert" di turni, specie in materie di politichis linguistichis: pal solit si trate di cualchidun che al sosten che lis lenghis a àn di jessi lassadis a lôr stessis, a àn di vê une esistence "naturâl"... propit chest argoment al ven tocjât ancje di Michele Gazzola, che espert lu è pardabon e intune cunvigne fate te Svuizare taliane al sclarìs miôr di me il discors dai intervents des istituzions su lis cuistions linguistichis. Un altri argoment al è dedicât ai "tifôs de lenghe inglese": Michele Gazzola al smonte in maniere sistematiche cheste manie dal inglês, che e riscje di deventâ derive intun monoliguisim anglofon (ma il probleme nol sta intune lenghe o intune altre: al è il concet di monolinguisim che al va metût in discussion).
Cun chest no vuei passâ par chel che no i free nuie di imparâ lis lenghis forestis, mancjarès! Ma o ai voie di puartâ la discussion sul teme dal multilinguisim, no dome l'inglês. Prime di lassâus al video, o ringracii chel amì che mal à segnalât.
FRACAIT CHI PAR SCOLTÂ L'INTERVENT DI GAZZOLA: LINK (nol è tant curt, ma o scomet che no restarês deludûts: BUINE VISION).
PS: chi ancje une intervistute simpri sul argoment: fracait chi.

robotstxt: allowed

filter: keep


text:
Mâr Adriatic
Il mâr Adriatic (par talian Mare Adriatico, par albanês Deti Adriatik, par bosniac e cravuat Jadransko more, par serp Jadransko more o JaдpaHcko Mope, par sloven Jadransko morje), al è une articolazion dal Mâr Mediterani logade jenfri la penisule taliane e la penisule balcaniche. Vie pal domini de Republiche di Vignesie al jere clamât Golf di Vignesie.
Morfologjie[cambie | modifiche il codiç]
L'Adriatic al è lunc 800 km cirche e al à in medie 150 km di largjece, cuntune superficie di 132.000 km2.
La profonditât massime e rive a 1.222 metris, al larc di Bari, ma te zone setentrionâl nol supere i 300 metris di profonditât.
I principâi cors di aghe che si butin tal Adriatic a son il Po, l'Adis, la Plâf, il Lusinç, il Tiliment al Nord; la Narente, l'Aterno-Pescjare, il Sangro te Italie centrâl.
Golfs[cambie | modifiche il codiç]
I golfs plui grancj a son il Golf di Vignesie, il Golf dal Cuarnâr e il Golf di Manfredonie. Il Golf di Vignesie al ten dentri ancje il Golf di Triest, la Marine Venete, la Marine di Grau e la Marine di Maran.
Puarts[cambie | modifiche il codiç]
A son tantis lis citâts che a son bagnadis dal Adriatic: te bande setentrionâl i principâi puarts a son Vignesie, Triest e Cjaudistrie.


text:
Capitano tutte a noi, Russel Joshlin e Sarah McCaig – Pinçan dal Tiliment
Joibe ai 28: a Pinçan dal Tiliment, simpri aes 21.15, inmò il doi Russell Joslin & Sarah McCaig, cheste volte insiemi al grup talian Capitano tutte a noi, formazion musicâl nas’’sude tal 2013 a Pordenon dentri di un progjet de Cooperative sociâl Itaca, e cumò formade di nûf components. La vocazion principâl dal grup e je chê di dâ acet, la musiche e devente no dome veicul di espression artistiche, ma ancje imprest di cressite personâl.
Pinçan dal Tiliment
Il comun ’tal è stât colpît in maniere serie dal taramot dal 1976 ricevint po dopo la Medaie di Aur al Merit Civîl pe ricostruzion realizade in maniere perfete e pal restaur des oparis di art.


text:
Miluçâr
- Non furlan :Melâr o ben Melarie o Miluçâr o Lopâr
- Non sientific:Malus domestica
Il Melâr, o ben Melarie, o Miluçâr, o ben Lopâr, origjinari des regjons temperadis de Asie e de Europe, si è podaspò slargjât in plusôrs zonis de Americhe disore. Chenti di nô in Furlanie al ven su e si lu coltive sedi tal plan che tai sîts di mont, dulà che ca e là si è ancje salvadeât.
De famee des Rosacee, cheste plante e po rivâ insin a une altece di dîs metris. Di ramadure taronde e à la scusse dal tronc grise scure, che si creve in scais sutilis, scuasit cuadradis.
Lis fueis semplicis a son ovâls e a onte, cui ôrs dentelâts che a vegnin su in piçui çufs su lis ramutis pui curtis. Dutun cu lis fueis a dan fûr lis rosis blancjis a cinc pics, unîts in grops suntun mani comun.
Il frutam a son cognossûts mêi o miluçs, di forme taronde dulà che il fons de rose, deventât cjarnôs, al cjape atôr atôr une part interne dade adun dal ovari svilupât cu lis piçulis sepis neris. Il cjalis al reste sore vie de pome e al esist simpri un vueit alì che al ven fûr il mani: cheste ultime particolaritât e diference la pome dal Melâr di chê dal Perâr.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjenesi
Cjapitul 7
LIS TRADIZIONS DE STORIE PRIMITIVE
Il diluvi
7 1 Il Signôr i disè a Noè: “Jentre te arcje tu e la tô famee, parcè che ti ai cjatât just denant di me, dome te framieç di cheste razate. 2 Di ducj i nemâi monts, tu ’nt cjolarâs dome un pâr, mascjo e mascje. 3 Ancje i ucei monts dal cîl, siet pârs, mascjo e mascje, par che la semence e puedi restâ ancjemò su la tiere. 4 Parcè che ancjemò siet dîs e jo o fasarai slavinâ su la tiere par corante dîs e corante gnots di file e o netarai de face de tiere dut ce che o ai fat”. 5 Noè al fasè dut ce che il Signôr i veve ordenât.
6 Noè al veve siscent agns cuant che al capità il diluvi, lis aghis su la tiere. 7 Noè, dutun cui siei fîs, la sô femine e lis feminis dai siei fîs, al jentrà te arcje par salvâsi des aghis dal diluvi. 8 I nemâi monts e i nemâi soçs, i ucei e dut ce che si strissine su la tiere, 9 a jentrarin te arcje di Noè un pâr par sorte, mascjo e mascje, come che Diu i veve ordenât a Noè.
10 Sul spirâ dai siet dîs, lis aghis dal diluvi a plombarin su la tiere. 11 Cuant che Noè al veve siscent agns, il secont mês, ai disesiet dal mês, propit in chê dì a spissularin fûr dutis lis risultivis dal grant abìs e si spalancarin lis gataradis dal cîl. 12 La ploe e vignì jù a selis su la tiere par corante dîs e corante gnots. 13 Ta chê stesse dì, Noè e i siei fîs, Sem, Cam e Jafet, cu la femine di Noè e cu lis trê feminis dai fîs, a jentrarin ta l’arcje 14 e, dutun cun lôr, ogni raze di salvadi, ogni raze di dumiesti, ogni raze che si strissine su la tiere, ogni raze di ucei, dut ce che al svoe e dut ce che al à alis. 15 Cun Noè al jentrà ta l’arcje ancje un pâr di dut ce che al è cjar, che al à la vite, 16 e chei che a jentrarin a jerin un mascjo e une mascje di dut ce che al è cjar, come che Diu i veve ordenât. E il Signôr al inclostrà la puarte daûr di Noè. 17 Il diluvi al durà su la tiere corante dîs a lunc; lis aghis a cresserin e a alçarin l’arcje, ch’e fo puartade in alt, sore la tiere. 18 Lis aghis si alçarin e a cresserin di fâ pôre su la tiere e l’arcje e leve vie sul fîl des aghis. 19 Lis aghis a cresserin simpri di plui su la tiere e a cuviergerin dutis lis monts, ancje chês plui altis, che a son sot dal cîl. 20 Lis aghis si alçarin di cuindis comedons parsore des monts.
21 E cussì s’inneà ogni cjar ch’e baline su la tiere: ucei, nemâi, bestiis salvadiis, dut ce che al sgripie su la tiere, e dute la int. 22 Dut ce che al veve une soflade di vite tes narilis, vadì dut ce che al jere vîf su la tiere ferme, dut al murì.
23 Cussì a sparirin ducj chei che a jerin su la face de tiere, scomençant dal om jù jù fint a lis bestiis, a chês che si strissinin e ai ucei dal cîl: a forin netâts vie de tiere e al restà dome Noè e ce che al jere cun lui ta l’arcje.
24 La montane des aghis e durà su la tiere cent e cincuante dîs.
Notis:
- 7,17-24 - Il diluvi universâl si cjatilu ancje tes tradizions fûr dal popul ebraic, par esempli i babilonês e ancje plui in là. Sigûr ch’e à di jessi stade une montane mai viodude une tâl e chei che a son restâts a àn di vê pensât di vêle scapolade dome lôr in dut il mont, ancje parcè che di mont a cognossevin dome il lôr. Il numar “corante” come ducj i numars de Bibie (massime il trê e il siet) al ven fûr simpri, ma nol è dit che al vueli dî corante dîs; plui facil che al vueli dî che al à plovût tant che nol finive mai di plovi.


text:
1. Lenghe e culture
Sussidiari di furlan, strument fondamentâl par aprofondî la cognossince de lenghe furlane ma ancje dai fats storics plui impuartants che a àn tocjât tal timp il Friûl.
Lis dodis unitâts didatichis a son stadis organizadis intune part discorsive di caratar storic che e da po dopo il spont par tratâ singui aspiets gramaticâi, di sintassi e di grafie de lenghe furlane, cun focus specifics su chescj temis e esercizis sedi di comprension tal test che par fissâ lis regulis de lenghe.
2. Scrivi par furlan
Gramatiche de lenghe furlane che e presente une descrizion atente de lenghe, des sôs particolaritâts, des regulis e des ecezions. Il furlan che al ven presentât al e chel comun, centrâl, il furlan de miôr tradizion leterarie dal Votcent e dal Nûfcent, ma ancje une lenghe atente a ricevi i contribûts des varietâts locâls.
3. La grafie uficiâl de lenghe furlane
La grafie uficiâl de lenghe furlane e je stade fate buine cul Decret dal President de Zonte regjonâl n. 392 dai 25 di Otubar dal 1996, su la fonde de propueste di grafie adotade ai 15 di Lui dal 1986 dal Consei de Provincie di Udine, adun cu lis Provinciis di Gurize e Pordenon. Plui tart la grafie uficiâl e je stade cjapade dentri tal art. 13 de Leç regjonâl 15/96.
4. Norme per la grafia delle varietà della lingua friulana
Cun Decret dal President de Zonte Regjonâl n.41 dai 07 di Març dal 2013 al è stât adotât il Regolament pe grafie des variantis de lenghe furlane, viodude la Gjeneralitât de Zonte regjonâl n. 2377 dai 28 di Dicembar dal 2012, stes argoment.
5. Nons furlans di lûc
Repertori complet dai nons di lûc de regjon furlane e des regjons dulintor. Lis formis dai nons a vegnin presentadis te forme uficiâl taliane e ta chê furlane e, se al à il câs, ancje par todesc, sloven e venit. La grafie che si dopre e je naturalmentri chê uficiâl, che e trasmet la sensibilitât e lis sonoritâts dal furlan comun (koinè), ma a son une vore preseadis ancje lis segnalazions des formis furlanis locâls, cetant impuartantis pal studi de storie e de fisionomie lenghistiche de nestre Regjon.
6. Ortografie furlane
Guide che e presente lis regulis ortografichis dal furlan e che e jude a scrivi la marilenghe cuntun cjapitul che al spieghe cemût che si scrivin ancje lis varietâts locâls.
7. Rispietìn la marilenghe
Il volum al propon cualchi rasonament sul ûs dal furlan te nestre comunitât, par capî miôr la fuarce espressive de nestre lenghe e il sens de sô trasformazion.


text:
Agriculture
La agriculture e je une tecniche e une pratiche cul fin di trasformâ elements primaris (aghe, tiere, ossigjen, energjie, etc.) in gjenars alimentârs. Cualchidun la definìs ancje come sience dal sfrutament des risorsis naturâls organichis.
La storie de agriculture e je une vore vecje, e za tal 10000 prime di Crist a son olmis di selezion des plantis e piçulis coltivazions; lis areis di nassude a forin chês plui avanzadis in chel timp, la Mesopotamie e l'Egjit. Pe agriculture dai timps modernis a an vût une grande impuartance lis inovazions de Etât di Mieç (come la rotazion des culturis) e la discuvierte de Americhe, che puartà in Europe un grum di gnovis specis che cumò a son pandudis par dut (pomodoros, patatis, blave). E je stade ae base dal disvilup dai popui e dai imperis, e ancje se al dì di vuê e je pôc considerade intes economiis ocidentâls, si scugne notâ che, secont une stime dal 2002, il 42% de popolazion mondiâl e je ocupade in chest setôr (che però al prodûs dome il 4% di dutis lis ricjecis).
La agriculture moderne e je simpri plui fondade su la imission di energjie esterne tal sisteme, par mieç di fito farmacs, mecanizazion, fertilizants, inzegnerie gjenetiche, tecnologjie, base de cussì clamade agriculture intensive; chest al è dovût al continui aument des richiestis di produzion, la necessitât di tignî bas i presits, la riduzion dai terens dedicâts ae coltivazion a cause de urbanizazion e cussì indevant. La agriculture cui sistemis tradizionâi e sta però tornant di mode cul non di agriculture biologjiche.
Cul non di agriculture si definìs tecnichementri ancje l'arlevament di animâi, ancje se, in particolâr in Italie, agriculture e arlevament a son stâts par tant timp doi monts in contrast.
Il setôr agricul al è une vore impuartant in Friûl, soredut te planure e te zone prealpine.


text:
Sclesis di sience e tecnologjie
“Sclesis, cinc minûts di sience e tecnologjie” e je une trasmission radiofoniche realizade di Marco Tempo, in colaborazion cu la Societât Sientifiche e Tecnologjiche Furlane, pe RAI regjonâl dal Friûl Vignesie Julie.
“Sience e tecnologjie in sclesis radiofonichis par svicinâsi a lis leçs che a guviernin il nestri mont e a lis creazions da l’inzen che a smicjin a fâ cressi il progrès de umanitât. Si fevele di machinis e di stelis, di bateriis e puints” (dal sît de RAI regjonâl dal Friûl Vignesie Julie)
Se tu âs pierdût cualchi pontade, tu puedis tornâlis a scoltâ e ancje discjamâlis dal sît de RAI Friûl Vignesie Julie.
Par scoltâ e discjamâ lis pontadis ladis in onde fin cumò diretementri dal sît de RAI, frache chi sot.


text:
Tiere Furlane a Lignan
Dopo cualchi mês e torne la riviste di culture dal teritori Tiere Furlane.
L'ultin numar che o podês dicjamâ fracant chest link, al sarà presentât a Lignan li di Terrazza Mare vinars ai 9 di Avost aes 8 e mieze di sere.
A presentaran la riviste il sindic di Lignan Luca Fanotto, Stefano Montello te sô gnove vieste di diretôr de Fatorie Sociâl Volpares e il simpri presint Enos Costantini.
La particolaritât de serade, oltri che une ambientazion plui di vacance, e sarà la presince di Stefano Montello, che i plui forsit a cognossin tant che vôs e fondadôr dal grup Mitili FLK. In cheste ocasion nus presentarà un progjet di nature sociâl agricule che lu viôt a cjâf di un grup di personis che a stan tornant a cjatâ une gnove dimension di vite grazie al lavôr te campagne de Basse Furlane, li de Fatorie Volpares.


text:
Latest release: 2021-08-01
Une volte discjariade une imagjin, siguriti di verificâle sedi pe sigurece che pe integritât.Verifiche il discjariament.
Fasint clic e discjariant Fedora, si acete e si conven cui tiermins e lis condizions chi sot.
Discjariant il software di Fedora si ricognòs di vê capît dut ce che al ven scrit cumò: il software di Fedora e lis informazions tecnichis a puedin sotstâ al “EAR” dai Stâts Unîts (normative su la aministrazion des esportazions) e altris leçs dai Stâts Unîts e stranieris e a podaressin no jessi espuartâts, tornâts a espuartâ o trasferîts (a) a cualsisei nazion listade tal Grup di Nazions E:1 in suplement N. 1 ae part 740 dal EAR (pal moment, Cuba, Iran, Nord Coree, Sudan e Sirie); (b) a cualsisei destinazion vietade o a cualsisei utent finâl che a chel al è stât vietât di partecipâ in transazions di esportazion dai Stâts Unîts di cualsisei agjenzie federâl dal guvier dai Stâts Unîts; o (c) pal ûs in conession cun la progjetazion, svilup o produzion di armis nucleârs, chimichis o biologjichis, o sistemis missilistics, veicui di lanç spaziâi, o missii sonde o sistemis di veicui aeris cence ecuipaç. No to varessis di discjariâ il software di Fedora o lis informazions tecnichis se si sta intun di chescj paîs o in câs contrari sogjets a chestis restrizions. Si è ancje responsabii pe conformitât cun lis leçs stranieris che si puedin aplicâ ae importazion, esportazion e ûs dal software di Fedora e lis informazions tecnichis.


text:
Pacuvi
Marc Pacuvi (par latin Marcus Pacuvius; Brindisi, atôr dal 220 p.d.C. - Tarant, atôr dal 130 p.d.C.) fo un poete e pitôr antîc roman.
BiografieModifiche
Nassût atôr dal 220 p.d.C. a Brindisi di une sûr di Eni, che forsit i fasè anche di mestri, al tacà a scrivi tragediis e a frecuentâ il circul dai Sipions a Rome, là che si cjatavin i inteletuâi plui modernis. Tal 140 al partecipà a un concors cun Aç, che al jere plui zovin; tal 133 al tornà in Pulie, a Tarant, là che al murì cirche tal 130.
Lis oparisModifiche
Lis tragediis di Pacuvi son sentenciosis e unevore torgulis e patetichis e a son plenis di efiets barocs e olsis lenghistichis, come la formazion di ardîts neologisims; in plui des undis ambientadis in Grecie, ind' butà fûr ancje une romane, il Pauli. Ciceron crodeve che al fos il miôr di ducj i tragediografs latins, ma ancje che nol dopràs masse ben la lenghe. Al componè ancje sataris cul stîl dal barbe Eni.
BibliografieModifiche
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternisModifiche
- Pacùvio, Marco, treccani.it


text:
Meni al è muart
- Genre:World Music
- Year of Release:2009
Lyrics
Similar Songs
Listen to Luigi Maieron Meni al è muart MP3 song. Meni al è muart song from album I Turcs tal Friul di Pier Paolo Pasolini is released in 2009. The duration of song is 00:02:00. The song is sung by Luigi Maieron.
Related Tags: Meni al è muart, Meni al è muart song, Meni al è muart MP3 song, Meni al è muart MP3, download Meni al è muart song, Meni al è muart song, I Turcs tal Friul di Pier Paolo Pasolini Meni al è muart song, Meni al è muart song by Luigi Maieron, Meni al è muart song download, download Meni al è muart MP3 song


text:
Progetti
IC-HEALTH Miorâ la alfabetizazion sanitarie digjitâl in Europe
Descrizione
Vuê, intun mont cetant interconetût, lis competencis digjitâls leadis ae salût a rapresentin un element fondamentâl par miorâ il benstâ dai citadins europeans. Citadins competents su la salût a son miôr in stât di cjapâsi cure di se stes, di gjestî e di miorâ lis propriis cundizions di salût e di assumi stîi di vite bogns di prevignî disturps e malatiis. In ogni câs, i citadins dispès no àn lis competencis, lis cognossincis o abilitâts necessariis a identificâ, capî e valutâ lis informazions su la salût disponibilis in internet, par cjapâ in maniere cussiente decisions sul propri benstâ.
Il progjet IC-Health al vûl disvilupâ une serie di cors di formazion gratuits in rêt (Massive Open Online Courses - MOOC) par furnî ai citadins europeans i mieçs par orientâsi tra lis informazions su la salût disponibilis su internet e, in gjenerâl, par miorâ la proprie alfabetizazion sanitarie digjitâl.
IC-Health al à cjapât dentri rapresentants di cinc fassis di popolazion pe progjetazion condividude dai MOOC:
-fruts, adolessents, feminis in gravidance e in latament, personis cun plui di 60 agns e pazients cun diabete.
I MOOC a son stâts disvilupâts in vot lenghis: danês, francês, inglês, talian, olandês, spagnûl, svedês e todesc.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Deuteronomi
Cjapitul 8
SECONT DISCORS DI MOSÈ
PART PRIME
Protezion tal desert
8 1 O tignarês a ments ducj i comants che vuê us ordeni di metiju in pratiche se o volês vivi, cressi e jentrâ te tiere che il Signôr ur à imprometude par zurament ai vuestris vons e paronâle. 2 Impensiti di dute la strade che il Signôr ti à fat fâ par corant’agns tal desert, par umiliâti, par metiti a lis provis e cognossi a font il to cûr: varessistu metût in pratiche i siei comants o no? 3 Ti à umiliât, ti à fat patî la fan, ti à dât di mangjâ la mane che ni tu ni i tiei vons no le vevis mai cognossude, par fâti viodi che l’om nol vîf dome di pan, ma che l’om al vîf di dut ce che al ven fûr de bocje dal Signôr. 4 La munture che tu vevis intor no si è mai fruiade e il to pît no si è mai sglonfât in chescj corant’agns! 5 Capìs mo alore che il Signôr to Diu ti coregeve precîs che un pari i fâs la corezion al so frut.
6 Ten cont dai comants dal Signôr to Diu par lâ indenant pe sô strade e cul so timôr.
Tentazions di un popul sistemât
7 Però il Signôr to Diu ti mene viers une tiere furtunade, tiere di riui di aghe, di risultivis che a spissulin fûr dal abìs tes concjis e su lis monts, 8 tiere di forment e di vuardi, di vignâi, di fiârs e di miluçârs, tiere di ulivârs, di vueli e di mîl, 9 tiere là che il pan no tu lu varâs misurât e che no ti mancjarà mai nuie, tiere là che and è pieris di fier e che tu podarâs gjavâ fûr, te mont, il bronç. 10 Tu mangjarâs, tu ti passarâs e tu benedissarâs il Signôr to Diu in cheste tiere furtunade che lui ti à dât. 11 Puar mai te se tu ti smentearâs dal Signôr to Diu butant di bande i siei comants, lis sôs usancis e lis sôs leçs che vuê ti ordeni. 12 Cuant che tu varâs mangjât e che tu ti sarâs saceât, cuant che tu varâs fatis sù bielis cjasis che tu larâs a stâ, 13 cuant che tu varâs viodût a cressi il to besteam minût e grant, a vê bondance di aur e di arint e a slargjâsi dute la tô robe, 14 il to cûr che no si alci masse par chel. In chê volte no sta dismenteâti dal Signôr to Diu che ti à fat saltâ fûr de tiere dal Egjit, de cjase de sclavitût: 15 lui che ti à fat passâ par chest desert grant e trement, tiere di madracs che a ardin, di sgripions e di arsetât; lui che tun puest cence aghe al à fat spissulâ l’aghe de crete plui dure; 16 lui che tal desert ti à dât di mangjâ la mane, che i tiei vons nancje no savevin ce ch’e jere, par umiliâti, par provâti e par che il to avignî al sedi furtunât.
17 Vuarditi di dî tal to cûr: E je stade la mê fuarce, la vigurie de mê man che mi à fat rivâ a cheste bondance. 18 Visiti dal Signôr to Diu: al è lui che ti à dade cheste fuarce par rivâ a cheste bondance, par mantignî cussì, come cumò, il pat zurât ai tiei vons. 19 Sigûr che se tu dismenteis il Signôr to Diu, se tu vâs daûr di altris dius, se tu ti ingenoglis denant di lôr, o fâs jo di testemoni vuê cuintri di vualtris: o sarês finîts. 20 Ancje vualtris o fasarês la stesse fin dai popui che il Signôr al à fat sparî denant di vualtris, e dut par no vê volût scoltâ la vôs dal Signôr vuestri Diu.
Notis:
- 8,2 - I profetis a àn vût considerât il timp dal desert tant che un timp ideâl (Os 2,16). Il Dt, invezit, al presente i corant’agns tant che un timp di provis, di vitis e di lambics, grivi dome avonde.


text:
Chest an record di promozions pe maturitât in Friûl. La rêt wi-fi libare tes scuelis e je stade un bon afâr.
Sorestants e sotans
A Premariâs il cimitieri al è stât finalmentri metût in sigurece. Nissun di chei che son alì a varan plui pôre di fâsi mâl.
A Tumieç si darà l'ultin salût a lis “Penis neris”. Cumò la citât e scrivarà dome in ros e blu.
Par fortune al Gervasutta a àn taiât il servizi di pulizie. Al vie une gnove cure sperimentâl: une terapie vincente pai pazients, che cui microbis a rinfuarcin i anticuarps.
A Sacîl il sindic al sta combatint cuintri l'alcul ai minôrs. Al à dit “Sì” al zîr di vite e “No” ai zîrs di aghe di vite.
Problemis pe viertidure de discoteche ex Guendalina a Grau: ancje chest an e saltarà la movida. In efiets no vevin mai viodût nissun balâ sentât.
A àn proibît i sigarets eletronics intes scuelis. No si pues plui fumâ come turcs. Primis rivoltis a Istanbul.
Dopo doi mês di ploiis, la comunitât gay furlane e declare: “Chi al plûf simpri sul Bagnasco”.
Laris acrobats a netìn lis slot machines. Si sa che par l’art e soredut par il circ al è un periodi di magre.
Sielzûts i comissaris par la prove di maturitât: cui timps che corin, par garantî plui sigurece, i professôrs a àn di jessi ancje poliziots.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Baruc
Cjapitul 4
La sapience d’Israel
4 1 Chest al è il libri dai comandaments di Diu
e la leç ch’e dure par simpri;
chel che le à al vivarà,
chel che le bandone al murarà.
2 Torne, Jacop, e fasii bon acet,
cjamine viers dal so sflandôr
denant de sô lûs.
3 No sta dâur a altris la tô glorie
ni a une gjernazie foreste i tiei privilegjos.
4 Furtunâts nô, Israel,
ch’o cognossìn ce che i plâs a Diu!
Causis dal esili
L’esili
5 Coragjo, popul gno,
memoriâl di Israel!
6 O sês stâts vendûts ai forescj
no pal vuestri svinidriment,
ma parcè che o vês fat inrabiâ Diu
o sês stâts consegnâts ai vuestris nemîs.
7 Di fat o vês stiçât chel che us à fats,
fasint sacrificis ai demonis e no a Diu.
8 O vês dismenteât chel che us à nudrîts,
il Diu eterni,
e fat displasê ancje a di chê che us à tirâts sù,
Gjerusalem.
9 Di fat e à viodût a rivâ sore di vualtris la rabie di Diu
e e à dit: Scoltait, citâts confinants cun Sion,
Diu mi à fat plombâ intor un grant corot.
10 O ài viodude, di fat, la sclavitût
dai miei fîs e des mês fiis
che ur à mandade l’Eterni.
11 Ju vevi nudrîts cun gjonde,
ma ju ài slontanâts cun vaiudis e corot.
12 Nissun nol à di indalegrâsi par me,
vedue e bandonade di tancj;
o soi disperade pai pecjâts dai miei fîs,
parcè che a àn straviât de leç di Diu.
13 No àn ricognossûts i siei ordins,
e no son lâts indenant pes stradis
dai comandaments di Diu,
e nancje no àn cjapât i trois de regule
seont la sô justizie.
14 Vignît, confinants di Sion,
e cjalait la sclavitût
dai miei fîs e des mês fiis,
che ur à mandade l’Eterni!
15 Di fat al à menât cuintri di lôr
une gjernazie lontane,
une gjernazie cence cûr e ch’e fevele un’altre lenghe;
no àn vût rivuart dal vieli
e no àn vût remission dal frut.
16 A la vedue i àn ingrampâts i siei preferîts,
e le àn lassade dibessole, cence fiis.
17 Cemût podaressio jo dâus une man?
Profezie de liberazion
18 Chel che però al mande lis disgraciis cuintri di vualtris,
us liberarà des mans dai vuestris nemîs.
19 Lait, fiis, lait,
che jo o soi restade dibessole.
20 O ài gjavade la munture di pâs,
o ài metût intor il sac de mê supliche;
o vuei berlâi al Eterni
par ducj i miei dîs.
21 Coragjo, fîs, clamait Diu
e us liberarà de opression,
des sgrifis dai nemîs.
22 Di fat jo o speri la vuestre salvece dal Eterni.
Dal Sant mi è vignude une grande gjonde
pal boncûr ch’al vignarà in curt
dal Eterni, vuestri salvadôr.
23 Us ài viodudis a partî cun corot e vaint
ma Diu us tornarà a puartâ chi di me
cun ligrie e cun gjonde, par simpri.
24 Di fat come che cumò lis confinants di Sion
a àn viodude la vuestre sclavitût,
cussì in curt a viodaran
la salvece che us vignarà de part di Diu,
cun grande glorie e sflandôr dal Eterni.
25 Fîs, sapuartait la rabie
che us è plombade intor de part di Diu;
ti à perseguitât il to nemì,
ma tu viodarâs in curt la sô ruvine
e tu cjaminarâs sul lôr cuel.
26 I miei piçui, delicâts,
a àn scugnût lâ par stradis strupiadis,
arcâts tant che un trop puartât vie dai nemîs.
27 Coragjo, fîs, e clamait Diu
parcè che si visarà di vualtris
chel che us à fats menâ vie.
28 Di fat come ch’o vês vude l’idee di slontanâsi di Diu,
cussì, mendantsi, metêt une passion dîs voltis plui grande tal cirîlu.
29 Parcè che chel che us à fat plombâ chestis disgraciis,
us puartarà, cu la vuestre salvece, gjonde eterne.
Cjastic dai nemîs e tornade dai esiliâts
30 Coragjo, Gjerusalem,
ti consolarà chel che ti à dât il non.
31 Puars mai lôr chei che ti àn puartât prejudizi
e ch’a àn gjoldût pe tô colade!
32 Puaris mai lôr chês citâts là che i tiei fîs a son stâts sclâfs!
Puare mai jê chê ch’e à tignûts sotans i tiei fîs!
33 Di fat come ch’e à gjoldût pe tô colade
e si è indalegrade pe tô ruvine,
cussì e craçarà pe sô desolazion.
34 I gjavarai la gjonde di vê tante int
e la sô ligrie le tramudarai in corot.
35 Di fat il fûc le invuluçarà par un grum di dîs
de part dal Eterni
e a laran a fâ la cove i demonis par cetant timp.
36 Cjale a soreli jevât, Gjerusalem,
e viôt la gjonde che ti ven di Diu.
37 Ve: a rivin i tiei fîs, che tu ju âs lassâts lâ vie,
a rivin dâts dongje di soreli jevât a soreli a mont
pe peraule dal Sant,
ducj in gjonde te glorie di Diu.
Notis:
- 4,1 - Seont un scheme ch’al ven fûr ancje in Sir 24, la sapience che Diu i dà a Israel si identifiche cul libri de leç, la Torà. Se al varà il sintiment di metile in vore, Israel al cjatarà la salvece e la furtune. Un concet ch’al ven fûr come leit-motiv tal Deuteronomi.
- 4,5-37 - La rispueste a la “confession” de prime part di Baruc e je la fin dal esili aromai inminent, cuant che il popul al podarà tornâ dongje.
- 4,9 - Al scomence il lament su Gjerusalem, personificade come la mari dai ebreus menâts vie in esili. Cjamade di passion, e scuen però ricognossi che la colpe di dut a son i siei fîs, che a son lontans (v. 17).
- 4,22 - Sant. Al è un atribût esclusîf dal Signôr, che al met in lûs dute la sô diviersitât e alteritât rispiet al om clopadiç, balarin, ingjanadôr e pecjadôr. Un titul tipic di Isaie (6,3).


text:
Judite
Judite al e un libri biblic (plui precisementri dal Vieli Testament) deuterocanonic, parcè ch'al è scrit in part par ebraic e in part par grêc. Si pense che l'originâl al fos dut par ebraic o par aramaic.
La storieModifiche
Il generâl assîr Oloferne, in marce par concuistâ Israel, al rive ale citât di Betulie, che e ven assediade. La biele vedue Judite, d'acuardi cui cjâvs dae citât, e jes dale citât e e va tal campament di Oloferne, disind di jessi une spie. Passât cualchi dì, e rive a fa inamorâ di sè Oloferne e a falu incjocâ. Cul generâl in ches condizions, nol è dificil par je copalu. I soldâts assîrs si inacuarzin di ce esâl sucedût dome cuant che Judite e je bielza scjampade inta citât; cence il lôr generâl a son clamâts di pôre e a vegnin facilmentri sconfits dal popul ebraic clamât in frete dai cjâvs di Betulie a unisi cuintri i invasôrs .
InterpretazionsModifiche
La istorie no à un fonz storic precîs (salacor, daspò dal esili babilonês, ma a son imprecisions); chest nus fas capî che e je state scrite plui cul intent di jessi une istorie edificant, che no cun chel di tramandâ un fat storic. Za dal non da la protagoniste o podìn capî alc: "Judite" al starès a indicâ una femine ebraiche in gjenerâl, la "judee" par ecelence (te lidrîs o podìn ricognossi chê di un dai nons dal popul ebraic): un model che, secont la intenzion dal autôr, al varès di jessi imitât. Ancje il non da la citât (salacor inventade) dulà che e acjat la vicende, "Betulie", al sarès un simbul: al po significâ sei "cjase da lis vergjinis", sei "cjase dal Signôr".
Di notâ al è il fat che Diu al jude il so popul par mieç di una femine (insolit par un test concepît te antichitât); cun chest l'autôr al vul probabilmentri mostrâ la potence divine.


text:
Sinonimi e Contrari Friulani
in mût rigorôs loc.
- [it. inderogabilmente av.]
(derivât di 'inderogabile', cence che e puedi jessi deroghe)
- sinonims
- categorichementri, cun tassativitât, inderogabilmentri, in maniere tassative, in mût tassatîf, rigorosementri, tassativementri
- contraris
- cun deroghe, cun ecezion, derogabilmentri, in maniere derogabile, in mût derogabil
- [it. indispensabilmente av.]
(derivât di 'indispensabile', che no si lassin fâ ecezions)
- sinonims
- assoludementri, inderogabilmentri, indispensabilmentri, inevitabilmentri, necessariementri, rigorosementri
- contraris
- cence necessitât, cence scugnî, cun deroghe, cun ecezion, derogabilmentri, fasint ecezion, in maniere derogabile, in mût derogabil
- [it. inflessibilmente av.]
(derivât di 'inflessibile')
- sinonims
- inesorabilmentri, inflessibilmentri, intransigjentmentri, rigorosementri
- [it. meticolosamente av.]
(derivât di meticoloso)
- sinonims
- a regule di art, atentementri, ben, cun atenzion, cun diligjence, cun religjon, cun serietât, cussienziosementri, diligjentmentri, in maniere atente, in maniere cussienziose, in maniere diligjente, in maniere religjose, in maniere serie, in mût atent, in mût cussienziôs, in mût diligjent, in mût religjôs, in mût seri, meticolosementri, minuziosementri, precisementri, religjosementri, rigorosementri, scrupulosementri, seriementri
- contraris
- ae aghe di rosis, a la buine, aprossimativementri, cun aprossimazion, cun imprecision, cun premure, cun presse, cun somarietât, cun superficialitât, cun trascuratece, di premure, imprecisementri, in maniere aprossimative, in maniere imprecise, in maniere sbratone, in maniere somarie, in maniere superficiâl, in maniere trascurade, in mût aprossimatîf, in mût imprecîs, in mût sbraton, in mût somari, in mût superficiâl, in mût trascurât, mâl, malementri, somariementri, superficialmentri, trascuradementri
- [it. metodicamente av.]
(derivât di 'metodico')
- sinonims
- diligjentmentri, meticolosementri, metodichementri, minuziosementri, ordenadementri, regolarmentri, rigorosementri, scrupulosementri, sientifichementri, sistematichementri
- contraris
- aprossimativementri, co al capite, cun aprossimazion, cun disordin, cun imprecision, cun somarietât, cun superficialitât, disordenadementri, empirichementri, imprecisementri, in maniere aprossimade, in maniere aprossimative, in maniere disordenade, in maniere empiriche, in maniere imprecise, in maniere somarie, in maniere superficiâl, in mût aprossimât, in mût aprossimatîf, in mût disordenât, in mût empiric, in mût imprecîs, in mût somari, in mût superficiâl, li che al capite, mo chi mo là, somariementri, superficialmentri
- [it. perentoriamente av.]
(derivât di 'perentorio')
- sinonims
- categorichementri, cence cundizions, cence proroghe, cun inderogabilitât, improrogabilmentri, inderogabilmentri, in maniere improrogabile, in maniere incondizionade, in maniere inderogabile, in mût improrogabil, in mût incondizionât, in mût inderogabil, perentoriementri, rigorosementri, tassativementri
- contraris
- cun libertât, in maniere libare, in mût libar, libarementri
- fig. [it. rigidamente av.]
(cun osservance strete di regulis)
- sinonims
- durementri, fiscalmentri cun fiscalitât, in maniere fiscâl, in mût fiscâl, intransigjentmentri, rigjidementri, severementri, stretementri
- [it. rigorosamente av.]
(derivât di 'rigoroso', lant fis dâur di une regule, di une idee)
- sinonims
- cun scrupulositât, esclusivementri, rigjidementri, rigorosementri, scrupulosementri
- [it. scientificamente av.]
(derivât di 'scientifico')
- sinonims
- rigorosementri, sientifichementri
- contraris
- a empiric vie, antisientifichementri, cun antisientificitât, empirichementri, in maniere antisientifiche, in maniere empiriche, in mût antisientific, in mût empiric
- [it. severamente av.]
(derivât di 'severo', tune maniere che no amet perdon)
- sinonims
- durementri, fermementri, gravementri, inflessibilmentri, intransigjentmentri, rigorosementri, seriementri, severementri
- contraris
- benevulmentri, bontadosementri, cun benvolence, cun bontât, cun clemence, cun gaiositât, cun gjubialitât, cun ligrie, gaiosementri, gjubialmentri, in maniere benevule, in maniere bontadose, in maniere clemente, in maniere gaiose, in maniere gjubiâl, in maniere legre, in maniere ligriose, in mût benevul, in mût bontadôs, in mût clement, in mût gaiôs, in mût gjubiâl, in mût legri, in mût ligriôs, legrementri, ligriosementri
- fig. [it. strettamente av.]
(cence violâ nissune regule)
- sinonims
- cun scrupul scrupulosementri, rigorosementri
- [it. tassativamente av.]
(derivât di 'tassativo')
- sinonims
- assoludementri, categorichementri, inderogabilmentri, perentoriementri, rigorosementri, tassativementri
- [it. zelantemente av.]
(derivât di 'zelante')
- sinonims
- a regule di art, atentementri, ben, ben ben, come cu va, cun atenzion, cun meticolositât, cun minuziositât, cun precision, cun religjon, cun serietât, cussienziosementri, diligjentmentri, in maniere atente, in maniere meticolose, in maniere minuziose, in maniere precise, in maniere religjose, in maniere serie, in mût atent, in mût meticolôs, in mût minuziôs, in mût precîs, in mût religjôs, in mût seri, meticolosementri, minuziosementri, precisementri, religjosementri, rigorosementri, scrupulosementri, seriementri
- contraris
- ae aghe di rosis, a la buine, aprossimativementri, cun aprossimazion, cun imprecision, cun premure, cun presse, cun somarietât, cun superficialitât, cun trascuratece, di premure, imprecisementri, in maniere aprossimative, in maniere imprecise, in maniere sbratone, in maniere somarie, in maniere superficiâl, in maniere trascurade, in mût aprossimatîf, in mût imprecîs, in mût sbraton, in mût somari, in mût superficiâl, in mût trascurât, mâl, malementri, somariementri, superficialmentri, trascuradementri


text:
Oceanie
Oceanie e je une peraule doprade in sens stret par indicâ l'insiemit de Polinesie, Melanesie e Micronesie, une division pôc sientifiche, tirade fûr di Jules Dumont d'Urville intal 1831.
Intal fevelâ comun, e in gjenar in sens plui larc, cun Oceanie si intint il continent che al inclût ancje la Australie e la Gnove Zelande.
Ripartizions internis[cambie | modifiche il codiç]
La ripartizion tradizionâl de Oceanie, doprade ancje dal ONU par dividi il mont in macroregjons, e divît il continent in:
Gjeografs e linguiscj a preferissin invezit une division dal continent in dôs regjons, su la base di criteris gjeografics, botanics, zoologjics e linguistics. Chestis dôs zonis a son:
- Oceanie dongje (inglês Near Oceania), cun Australie, la isule de Gnove Guinee e i arcipelacs dongje, cun lis Isulis Salomon
- Oceanie lontane (inglês Remote Oceania) cun la Polinesie, la Micronesie e la Melanesie, fûr che par lis Isulis Salomon
La part plui grande des tieris fûr de aghe di chest continent a son in Australie, ma si dopre il tiermin Oceanie par fevelâ di chest continent parcè che lis aghis a son impuartantis, e a coleghin i variis tocs.
L'Oceanie al è il plui piçul dai continents e il penultin pe popolazion, prin dome de Antartide.
Regions, stâts e teritoris[cambie | modifiche il codiç]
L'Oceanie e je scuasi dute formade di piçulis isulis nazionâls, cun la Australie che e je la uniche di dimension significative. Lis unichis nazions che a àn confins su la tiere a son Papue Gnove Guinee e Timor Est, che a confinin cun l'Indonesie.
Lis nazions de Oceanie a son rivadis a vê nivei diviers di indipendence des vieris potencis coloniâls; o cjatin ancjemò teritoris dipendents come la Gnove Caledonie, teritori di oltrimâr francês o lis Hawaii, stât USA.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjenesi
Cjapitul 9
LIS TRADIZIONS DE STORIE PRIMITIVE
Noè gnûf Adam
9 1 Diu al benedì Noè e i siei fîs e ur disè: “Cressêt, multiplicaitsi e jemplait la tiere. 2 Paronait e tignît sot ducj i nemâi de tiere e ducj i ucei dal cîl e dut ce che al baline su la tiere e ducj i pes dal mâr: us ai met tes vuestris mans. 3 O podês passisi di dut ce che si môf e che al è vîf; jo us doi dut chest come che us ai dât il vert dai prâts. 4 Dome no vês di mangjâ la cjar ch’e à dentri di sè il so sanc. 5 Che anzit us domandarai cont dal vuestri sanc, tant a dî de vuestre vite. Ur domandarai cont a ducj i nemâi; o domandarai cont de vite dal om al om, a ognidun di so fradi.
6 Chel che al spant il sanc dal om
un altri om al spandarà il so sanc:
parcè che sul stamp di Diu
al è stât fat l’om.
7 E vualtris lait in amôr, multiplicaitsi,
jemplait la tiere e paronaitle”.
8 Cussì Diu i fevelà a Noè e ai siei fîs: 9 “Ve ch’o fâs un pat cun vualtris, e cun chei che a vegnaran daûr di vualtris 10 e cun ogni vivent che al è cun vualtris: ucei, nemâi, dutis lis bestiis salvadiis che a son cun vualtris, cun ducj chei che a son saltâts fûr da l’arcje, ven a stâi cun ducj i nemâi de tiere. 11 O fâs un pat cun vualtris: dut ce che al è, nol sarà plui menât vie des aghis dal diluvi; no ’nt sarà plui diluvis par disfâ la tiere”.
12 E Diu al disè:
“Ve chi il segnâl dal pat
che o fasarai
fra me e vualtris
e cun ducj i vivents
che a son cun vualtris
par dutis lis gjenerazions a vignî:
13 o met il gno arc intai nûi
e al deventarà un segnâl di aleance
fra me e la tiere.
14 Cuant che o pararai dongje
i nûi sore la tiere
e che si viodarà l’arc framieç dai nûi,
15 jo m’impensarai dal pat
che o vin fra me e vualtris
e cun ducj i vivents, ven a stâi cun ogni cjar;
e lis aghis no deventaran mai altri
un diluvi par disfâ ogni cjar.
16 Cuant che l’arc al sarà framieç dai nûi,
jo lu viodarai e mi impensarai dal pat
che Diu al à fat par in secula cun ducj i vivents,
vadì cun ogni cjar
ch’e je ta chest mont”.
17 Diu i disè a Noè: “Chest al è il segnâl dal pat che o fâs fra me e ogni cjar ch’e je ta chest mont”.
18 I fîs di Noè che a saltarin fûr da l’arcje a forin Sem, Cam e Jafet. Cam al è il pari di Canaan. 19 A forin chescj trê i fîs di Noè e partint di lôr e tornà a ripopolâsi la tiere.
La benedizion di Noè
20 Noè, che al lavorave la tiere, al plantà un vignâl. 21 Midiant che al veve bevût masse, si incjocà e si discrotà dentri de tende. 22 Cam, il pari di Canaan, al viodè che so pari al jere crot e al lè a contâle ai siei doi fradis. 23 Ma Sem e Jafet a cjolerin la manteline, le meterin ducj i doi su pes spalis e, lant a cessecûl, a cuviergerin il pari che al jere crot; a vevin la muse voltade di chê altre bande e no vioderin lôr pari crot.
24 Cuant che Noè al tornà a sancirâsi, al vignì a savê la part che i veve fat il fi plui zovin 25 e al disè:
“Maladet seial Canaan!
Che al sedi pai siei fradis
l’ultin dai fameis!”.
26 Al disè ancje:
“Benedet seial il Signôr, il Diu di Sem,
e che Canaan al sedi il so famei!
27 Che Diu i dedi dal ben a Jafet,
che al puedi lâ a stâ tes tendis di Sem
e che Canaan al sedi il so famei!”.
28 Dopo dal diluvi, Noè al à vivût tresinte e cincuant’agns. 29 Noè al à vivût, in dut, nufcent e cincuant’agns, po al murì.
Notis:
- 9,4 - Cheste inibizion di no mangjâ i nemâi cul sanc e je vielone (Lv 17,10; Dt 12,16.23). Il sanc e je la vite e dome Diu al è paron de vite.
- 9,25 - Lis maludizions e lis benedizions dai patriarcjis no van mai jù pe roe ma, scomençant dal cjaveç, a corin sun dute la gjernazie. Il mâl e il ben bramât dai patriarcjis al è mâl e ben in chest mont, tant a dî un cjastic o un premi storic e politic. Nol è un judizi morâl e, mancul ancjemò, une robe che al decît il distin ta chel altri mont. In chê volte (e ancje cumò!) l’impuartant al jere ca vie, che là vie no si saveve cemût ch’e bulive.


text:
Cookie policy
Cheste policy e je fate su la fonde des indicazions contignudis intal Proviodiment gjenerâl dal Garant pe privacy dai 8 di Mai dal 2014.
Ce sono i cookies?
I cookies a son piçui file di test che i sîts visitâts dal utent a mandin al so browser (Internet Explorer, Mozilla Firefox, Google Chrome, Opera, e v.i.), dulà che a vegnin memorizâts par jessi po dopo tornâts a trasmeti ai stes sîts te visite seguitive dal stes utent.
Intant de navigazion suntun sît, l'utent al pues ricevi sul so terminâl ancje cookies di sîts o di web server diviers (clamâts cookies di "tiercis parts"); chest al sucêt parcè che sul sît web visitât a puedin jessi presints elements tant che, par esempli, imagjins, mapis, suns, botons social (“Mi plâs” di Facebook, “+1” di Google, e v.i.) leams specifics a pagjinis web di altris dominis logâts su server diviers di chel dulà che si cjate la pagjine domandade. In altris peraulis, a son chei cookies che a vegnin impuestâts di un sît web diviers di chel che si è daûr a visitâ.
A son definîts cookies tecnics chei doprâts dome cul fin di "realizâ la trasmission di une comunicazion suntune rêt di comunicazion eletroniche, o dome par ce che al covente al furnidôr di un servizi de societât de informazion domandât in maniere esplicite dal abonât o dal utent a erogâ chest servizi" (cfr. art. 122, come 1, dal Codiç).
I cookies di profilazion, invezit, a son doprâts par creâ profîi relatîfs al utent e a vegnin doprâts par inviâ messaçs publicitaris in linie cu lis preferencis palesadis dal stes intal ambit de navigazion in rêt. A lôr si riferìs l'art. 122 dal Codiç che al previôt che "la archiviazion des informazions intal terminâl di un contraent o di un utent, o l'acès a informazions za archiviadis, a son permetûts dome a cundizion che il contraent o l'utent al vedi dât il so consens dopo di jessi stât informât cu lis modalitâts semplificadis specificadis tal articul 13, come 3" (art. 122, come 1, dal Codiç).
Tipologjiis di cookies dopradis di chest sît
Il sît isontinambiente.it al dopre cookies tecnics, che no domandin nissun permès di bande dal utent.
Tal detai il sît al dopre:
• Cookies pe autenticazion.
• Cookies Analytics di tiercis parts, assimilâts ai cookies tecnics se indotâts di struments idonis a ridusi il lôr podê identificatîf (par esempli mascarant porzions significativis de direzion IP) e se, intal contrat tra il gjestôr dal sît e la tierce part, al è contignût in maniere esplicite l'impegn di cheste ultime a doprâju dome pe furnidure dal servizi, a conservâju in maniere separade e a no “inricjîju”, o a no “incrosâju” cun altris informazions che a àn.
Si pues consultâ i “Tiermins di servizi di Google Analytics” che a riclamin ancje la informative privacy de societât Google Inc., titulâr autonom dal tratament dai dâts relatîfs al servizi Google Analytics.
Se si vûl impedî l'ûs dai propris dâts di bande di Google Analytics, si pues instalâ un component adizionâl dal browser che si pues discjamâ di cheste pagjine: tools.google.com/dlpage/gaoptout?hl=it
Cookies di tiercis parts (diviers dai cookies Analytics)
Midiant dal sît isontinambiente.it a son instalâts cookies di tiercis parts che si ativin lant daûr de procedure indicade intal banner. Chi sot si elenchin i cookies di tiercis parts doprâts, e ancje i leams dulà che si cjatin plui informazions e si pues domandânt la disativazion.
Google
Il sît al dopre cookies di Google par miorâ lis prestazions dal sît e par permeti di doprâ cierts servizis ufierts di Google. In particolâr al dopre cookies riferîts aes librariis di Google Maps par gjenerâ lis mapis. Si pues lei la privacy policy di Google su cheste pagjine:
http://www.google.it/intl/it_it/policies/technologies/cookies/
Facebook
Il sît al dopre cookies di Facebook pe condivision di contignûts par mieç di plug-in social e par permeti di comentâ contignûts singui. Si pues lei la privacy policy di chescj cookies su cheste pagjine:
https://www.facebook.com/help/cookies/
Modalitâts dal tratament
I dâts personâi si puedin tratâ cun e cence il jutori di struments eletronics. Misuris di sigurece specifichis a son metudis in vore par prevignî la pierdite dai dâts, i ûs ilecits o no corets e i acès no autorizâts. I dâts a podaran jessi tratâts dal personâl e/o dai colaboradôrs dal Titulâr nomenâts tant che incargâts e/o responsabii dal tratament. No ven fate nissune difusion o comunicazion.
Disabilitazion dai cookies
Si pues visitâ il sît ancje cence i cookies, ancje se in chest câs al podarès no jessi pussibil usufruî a plen di dutis lis sôs funzionalitâts o dai servizis ufierts. La plui part dai browser al acete i cookies in maniere automatiche. Si pues evitâ la regjistrazion automatiche dai cookies selezionant la opzion "no sta a acetâ i cookies" fra chês proponudis.
Par vê altris informazions su cemût fâ cheste operazion si pues fâ riferiment aes istruzions dal propri browser. L'utent al pues otignî istruzions specifichis par mieç dai leams achì sot.
• Microsoft Windows Explorer
• Google Chrome
• Mozilla Firefox
• Apple Safari
• Opera
Par vê informazions sui cookies archiviâts sul propri terminâl e par disativâju un par un, si consee di visitâ cheste pagjine: www.youronlinechoices.com/it/le-tue-scelte
Eventuâi cookies za archiviâts sul disc rigjit ai puedin cancelâ in ogni moment
Dirits dai interessâts
L’utent/visitadôr al podarà esercitâ i siei dirits in cualsisei moment, daûr dal art. 7 dal D.Lgjs.196/2003, indreçantsi al responsabil dal tratament.
Si ripuarte achì in maniere integrâl l'art. 7 dal D.Lgjs. 196/2003 “Dirit di acès ai dâts personâi e altris dirits”.
- L'interessât al à il dirit di otignî la conferme de esistence o mancul di dâts personâi che lu rivuardin, ancje se no ancjemò regjistrâts, e la lôr comunicazion in forme inteligjibile.
- L'interessât al à il dirit di vê la indicazion:
- de origjin dai dâts personâi;
- des finalitâts e des modalitâts dal tratament;
- de logjiche aplicade intal câs di tratament fat cul jutori di struments eletronics;
- dai elements identificatîfs dal titulâr, dai responsabii e dal rapresentant designât daûr dal articul 5, come 2;
- dai sogjets, o des categoriis di sogjets, che i puedin jessi comunicâts i dâts personâi o che a puedin vignî a cognossince di chescj in cualitât di rapresentant designât intal teritori dal Stât, di responsabii o di incaricâts.
- L’interessât al à il dirit di vê:
- l'inzornament, la retifiche o ben, cuant che al à interès, la integrazion dai dâts;
- la cancelazion, la trasformazion in forme anonime o il bloc dai dâts tratâts in violazion di leç, cjapâts dentri ancje chei che no covente che a sedin conservâts in relazion ai fins che par chei a son stâts cjapâts sù o tratâts po dopo;
- la atestazion che lis operazions specificadis tes letaris a) e b) a son stadis puartadis a cognossince, ancje par ce che al rivuarde il lôr contignût, a chei che i dâts ur son stâts comunicâts o difondûts, gjavât il câs che chest adempiment al sedi impussibil o al compuarti un implei di mieçs masse sproporzionât rispiet al dirit tutelât.
- L'interessât al à il dirit di oponisi, dal dut o in part:
- par motîfs legjitims al tratament dai dâts personâi che lu rivuardin, ancje se pertinents cul fin de racuelte;
- al tratament di dâts personâi che lu rivuardin cul fin di mandâ materiâl publicitari o di vendite direte, o par davuelzi ricercjis di marcjât o pe comunicazion comerciâl.


text:
2008
Il 2008 al è un an bisest che al scomence di martars.
Acjadiments[cambie | modifiche il codiç]
- 1 di Zenâr: Cipri e Malte a adotin l'Euro
- 19 di Fevrâr: Fidel Castro si dimet di president di Cube
- 2 di Lui: Íngrid Betancourt e altris 14 ostaçs de FARC a vegnin liberâts des fuarcis di sigurece de Colombie
- 7 di Avost: Russie e Georgje a scomencin une vuere te Ossezie dal Sud
- 8-24 di Avost: XXIX Olimpiadis a Pechin, Cine
- 5 di Novembar: il senatôr Barack Obama al è elet come il 44esim President dai Stâts Unîts di Americhe
- 25 di Novembar: in Groenlandie, un referendum pe incressite de autonomie de Danimarcje al oten il 75% dai vôts a favôr
Nassûts[cambie | modifiche il codiç]
Muarts[cambie | modifiche il codiç]
- 11 di Otubar: Jörg Haider, politic austriac (n. 1950)
Premis Nobel[cambie | modifiche il codiç]
- Pe midisine: Françoise Barré-Sinoussi, Harald zur Hausen, Luc Montagnier
- Pe fisiche: Makoto Kobayashi, Toshihide Maskawa, Yoichiro Nambu
- Pe leteradure: Jean-Marie Gustave Le Clézio
- Pe chimiche: Martin Chalfie, Osamu Shimomura, Roger Y. Tsien
- Pe pâs: Martti Ahtisaari
- Pe economie: Paul Krugman


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Denel
Cjapitul 4
Denêl tal palaÇ dal re di Babilonie
L’arbul di Nabucodonosor
4 1 Jo Nabucodonosor o jeri pacjific a cjase mê e o vivevi furtunât tal gno palaç. 2 O fasei un sium che mi spaventà; i spavents ch’o provai tal gno jet e lis visions che mi vignirin tal cjâf mi savoltarin. 3 Par ordin gno al saltà fûr un befel ch’al clamave denant di me ducj i sapients di Babilonie, par che mi dessin un sclariment sul sium.
4 Cussì si presentarin magos, induvinins, caldeus e strolics. Jo ur contai il gno sium, ma no rivarin a sclarîmi ce ch’al voleve dî. 5 Tal ultin si presentà denant di me Denêl, che i disin Baltazar, daûr dal non dal gno diu, e ch’al à intorsi il spirt dai dius sants; e i contai il sium. 6 “Baltazar, sorestant dai magos! O sai che il spirt dai dius sants al è dentri di te e che nissun misteri nol è masse grivi par te. Ve il sium che o ài fat; tu cîr di sclarîmal”.
7 Lis visions ch’o ài viodudis tal gno cjâf biel ch’o jeri distirât tal gno jet, a jerin chestis:
O stavi cjalant
e ve un arbul tal mieç de tiere,
di une altece mai viodude.
8 L’arbul al cressè e al deventà grant,
la sô spice e tocjave il cîl;
si lu viodeve dai ultins confins dal mont.
9 La sô ramade e jere biele
e lis sôs pomis tantis che si ’nt voleve;
là sù al jere ce mangjâ par ducj
e sot a cjatavin ombrene lis bestiis dal cjamp;
framieç dai siei ramaçs a fasevin il nît i ucei dal cîl
e si nudrivin parie ducj chei ch’a vivin.
10 Biel ch’o cjalavi lis visions
dal gno cjâf distirât sul gno jet, ve un di chei ch’a veglin,
un sant, al ven jù dal cîl;
11 al berle a fuart e al dîs:
“Taiait l’arbul e crevait i siei ramaçs,
scjassait lis sôs fueis e butait vie lis sôs pomis;
i nemâi ch’a scjampin di sot
e i ucei dai siei ramaçs.
12 Ma il çoc des sôs lidrîs lassaitlu inte tiere,
cuntune cjadene di fier e di ram
framieç de jerbe dal cjamp;
ch’al sedi bagnât de rosade dal cîl
e cu lis bestiis ch’al vedi la sô part te jerbe dai cjamps.
13 Che si mudi il so cûr di om
e che i sedi dât un cûr di nemâl:
siet timps a passaran sore di lui.
14 La sentence e ven di un ordin di chei ch’a veglin
e de peraule dai sants la decision.
Cussì chei ch’a vivin a savaran che l’Altissim al vegle sui reams dai oms; ur ai da a di chei ch’al vûl lui e i plui piçui dai oms ju met parsore di lôr”.
15 Chest al è il sium ch’o ài fat jo, Nabucodonosor re. Tu, Baltazar, sclarissimal, parcè che nissun dai sapients dal gno ream nol à rivât a splanâmal; tu, invezit, tu rivis, parcè che il spirt dai dius sants al è cun te.
16 Alore Denêl, che i disevin ancje Baltazar, al restà confusionât par un trat di timp, parcè che i siei pinsîrs lu spaventavin. Ma il re i disè: “Baltazar, no sta spaventâti pal sclariment dal sium”. Baltazar al rispuindè: “Paron gno, il sium ch’al sedi par chei che ti àn in asse e il so sclariment pai tiei nemîs! 17 L’arbul che tu âs viodût, grant e fuart, ch’al veve la spice ch’e tocjave il cîl e che si viodevilu dal ultin confin dal mont, 18 cuntune biele ramade e un stragjo di pomis, di rivâ a nudrî ducj, e là ch’a van sot a cirî ombrene i nemâi de tiere e ch’a fasin il nît tai siei ramaçs i ucei dal cîl, 19 tu sês tu, re, che tu sês deventât grant e fuart; la tô grandece e je cressude e e je rivade fint al cîl e la tô paronance fin tai confins dal mont.
20 Rivuart a di chel ch’al vegle, al sant, che il re lu à viodût a vignî jù dal cîl e a dî: Taiait l’arbul, butaitlu jù, ma lassait tal teren il çoc des sôs lidrîs, strent in cjadenis di fier e di bronç, te jerbe dai cjamps, ch’al sedi bagnât de rosade dal cîl e il so distin ch’al sedi cui nemâi de tiere, fin che no saran passâts par lui siet timps, 21 chest al è il sclariment, re, e cheste la sentence dal Altissim sul cont dal gno paron il re: 22 Ti pararan vie de sozie dai oms e la tô cjase e sarà cu lis bestiis de tiere; ti daran di mangjâ jerbe, usance i bûs, e tu ti lassarâs bagnâ de rosade dal cîl; par te a passaran siet timps prime che tu ricognossis che l’Altissim al parone sui reams dai oms e che lui ju regale a di cui che i pâr.
23 Rivuart po al ordin di lassâ il çoc des lidrîs dal arbul, al vûl dî che il to ream al tornarà a metisi in dret a pene che tu varâs ricognossût che dute la fuarce e ven dai Cîi. 24 Pa la cuâl, re, scolte il gno consei: sfrancje i tiei pecjâts cu la justizie e lis tôs colpis cul boncûr pai puars, par che la tô furtune e duri a lunc”.
25 Dutis chestis robis i capitarin al re Nabucodonosor.
26 Dodis agns dopo, biel ch’al spassegjave su la terace dal palaç reâl di Babilonie, 27 il re al tacà: “No ise cheste la grande Babilonie, che jo le ài fate sù come residence reâl, cu la fuarce de mê potence e pe glorie dal gno sflandôr?”.
28 Il re al stave ancjemò fevelant cuant che une vôs e vignì jù dal cîl: “La peraule e je par te, re Nabucodonosor: no tu âs plui il to ream. 29 Ti pararan vie de sozie dai oms e la tô cjase e sarà cui nemâi dal cjamp; ti daran di mangjâ jerbe, usance i bûs, e a passaran par te siet timps prime che tu ricognossis che l’Altissim al parone sui reams dai oms e che lui ju regale a di cui che i pâr”.
30 Juste in chel moment la peraule e deventà sun Nabucodonosor. Lu pararin fûr de sozie dai oms e al mangjà jerbe usance i bûs; il so cuarp al fo bagnât de rosade dal cîl, fin che i siei cjavei no i cresserin come lis plumis a lis acuilis e lis sôs ongulis come ai ucei.
31 “Ma passâts chei dîs, jo Nabucodonosor o alçai i vôi viers dal cîl e mi tornà il sintiment; o benedii l’Altissim e o laudai e o glorificai chel ch’al vîf par simpri:
la sô potence e je une potence eterne
e il so ream al va di ete in ete.
32 Dute la int dal mont
e je considerade un nuie;
seont il so volê
al opere cu lis schiriis dal cîl;
no ’nd è nissun ch’al puedi fermâi la man
e disii: Ce fâstu?
33 In chel moment mi tornà il sintiment e, pe glorie dal gno ream, la mê maiestât e il gno sflandôr a tornarin di me; i miei conseîrs e i miei grancj a vignirin a cirîmi; mi tornarin a meti sul gno ream e la mê grandece e cressè ancjemò di plui. 34 Cumò jo Nabucodonosor o laudi, o puarti in alt e o glorifichi il Re dal cîl: dutis lis sôs voris a son veretât e dutis lis sôs stradis a son justizie e chei ch’a van indevant cu la supierbie lui ju sbasse”.
Notis:
- 4,5 - Baltazar al à te lidrîs il non dal diu babilonês Bel e al vûl dî “la vite-dal re-vuarde”.
- 4,7 - Il paragon dal arbul come spieli di grandece e di potence al ven fûr ancje in Ez 31,3-14 e al è doprât dispès tal mont leterari orientâl.
- 4,10 - “Un di chei ch’a veglin”: al è un che nol duar mai parcè che al è simpri denant di Diu par servîlu; di sigûr un agnul.
- 4,12 - Ancje Isaie, fevelant di Israel, al dîs ch’al restarà il çoc, e di li e vignarà fûr une gnove menade (Is 6,13).
- 4,13 - Si passe dal paragon a la realtât: il çoc-om al piert ancje il lum de reson.
- 4,23 - Ogni sorte di cjastic che Diu al mande al à un valôr pedagogjic: no par fruçâ l’om ma par mendâlu.
- 4,26 - No si rive a spiegâ un trat di timp cussì lunc fra l’avîs e il fat.
- 4,32 - Il TM al met: seont il so volê al opere cu lis schiriis dal cîl e cu la int de tiere.
- 4,33 - Ancje tal câs di Jop, dopo de prove Diu al doplee dut ce che i veve cjolt (Jp 42,12-15).


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Vanseli di Matieu
Cjapitul 2
il vanzeli de INFANZIE
La vignude dai magjos
2 1 Dopo che Gjesù al jere nassût a Betlem in Gjudee, sot dal re Erode, ve che a rivarin a Gjerusalem dal orient magjos e a domandarin: 2 “Dulà isal il re dai Gjudeus a pene nassût? Parcè che o vin viodude la sô stele in orient e o sin vignûts par adorâlu”. 3 Sintint une tâl, il re Erode al restà scaturît e cun lui dute Gjerusalem. 4 Alore al clamà dongje ducj i sorestants dai predis e i scrituriscj dal popul e ur domandà: “Dulà varessial di nassi il Messie?”. 5 I rispuinderin: “A Betlem di Gjudee. Cussì di fat al è stât scrit midiant dal profete:
6 E tu, Betlem, tiere di Gjude
no tu sês propit il plui piçul di ducj i paîs di Gjude.
Di te al saltarà fûr un sorestant
ch’al passarà il gno popul, Israel”.
7 Alore Erode, al clamà di scuindon i magjos e si informà sul timp precîs che ur jere comparide la stele; 8 po ju mandà a Betlem disint: “Lait, cirît cun precision il frut; a pene che lu cjatais, fasêtmal savê ancje a mi, ch’o puedi lâ a adorâlu”.
9 Lôr, sintudis lis racomandazions dal re, si meterin in viaç. E ve: la stele, ch’a vevin viodude in orient, e leve denant di lôr fin che no si fermà sul lûc là ch’al jere il frut. 10 Viodint la stele, si jemplarin di une gjonde straordenarie. 11 Jentrâts in cjase, a vioderin il frut cun Marie sô mari e si butarin denant di lui adorantlu. Alore a viergerin lis lôr arcjis e i ufririn in regâl aur, incens e mire. 12 Podopo, visâts in sium di no tornâ a passâ par li di Erode, a tornarin par un’altre strade tal lôr paîs.
A scjampin in Egjit
13 Partîts lôr, ve che un agnul dal Signôr i comparì in sium a Josef e i disè: “Dài, jeve, cjape sù cun te il frut e sô mari e scjampe in Egjit e reste là jù fin che no tornarai a visâti. Di fat Erode al sta cirint il frut par copâlu”.
14 Lui al jevà, al cjapà sù cun sè il frut e sô mari a dute gnot e al partì pal Egjit. 15 Là jù al restà fint a la muart di Erode. Chest par che si colmàs ce ch’al veve dit il Signôr midiant dal profete, là ch’al dîs:
Dal Egjit o ài clamât indaûr gno fi.
Il stragjo dai nocents
16 Alore Erode, viodintsi imbroiât dai magjos, si inrabià a muart e al mandà a copâ ducj i fruts di Betlem e dulintor, dai doi agns in jù, daûr dal timp precîs che al veve rigjavât dai magjos. 17 Alore si colmà ce ch’al veve dit il profete Gjeremie, là ch’al dîs:
18 Un berli si à sintût in Rame;
vaions e grant lament:
Rachêl e vai i siei fîs
e no vûl jessi confuartade, parcè che no son plui.
A tornin dal Egjit
19 Dopo de muart di Erode, ve che un agnul dal Signôr i comparì in sium a Josef in Egjit 20 e i disè: “Jeve, cjape sù cun te il frut e sô mari e va inte tiere di Israel; di fat a son muarts chei che a metevin in pericul la vite dal frut”. 21 Lui al jevà, al cjapà sù cun sè il frut e sô mari e si invià pe tiere di Israel. 22 Ma cuant che al vignì a savê che in Gjudee al regnave Archelau, tal puest di so pari Erode, al cjapà pôre di lâ li. Visât però in sium, al lè a stâ te tiere de Galilee 23 e, rivât li, si stabilì te citât che i disevin Nazaret. Chest par che si colmàs la peraule dai profetis: “Lu clamaran Nazaren”.
Mc 1,1-8; Lc 3,1-18
Notis:
- 2,1 - Dome Matieu al fevele dai magjos, cence paraltri dî ni trops ch’and jere ni se a jerin rês.
- 2,3 - Erode il vieli al jere gjelôs di ducj, tacant dai fîs, che ju faseve fûr al prin scrupul che i volessin puartâ vie la sente di re.
- 2,6 - Mi 5,1.
- 2,15 - Os 11,1.
- 2,18 - Rachêl e je soterade dongje di Betlem (Gjen 35,19). Dal so tombâl e compagnave cul lament i ebreus depuartâts in Babilonie dal 587, dopo de concuiste di Gjerusalem. Dut chest al ven contât in Gjeremie (31,15) e Matieu lu dopre pes vitimis nocentis di Erode.
- 2,23 - No vin nissune profezie direte ch’e ripuarti chestis peraulis e la divignince nazaretane di Gjesù.


text:
Publicazions dal CIRF
Lingua e diritti tra tutela e autonomia. Conessions jenfri Friûl e Europe
Marco Stolfo, Claudio Cressati
Forum Editrice, 2019
La Europe e clame e il Friûl al rispuint. E vicevierse. Il volum al presente une serie di conessions jenfri la realtât furlane, la dimension europeane e il procès di integrazion continentâl, tra rivendicazions di autoguvier, istancis di ricognossiment des specificitâts linguistichis e culturâls, politichis di tutele e garanzie di dirits fondamentâi, colaborazions istituzionâls e rêts di sogjets che a son espression di minorancis e nazionalitâts. La publicazion e da cont dai risultâts principâi dal progjet di ricercje Conessions. Lenghe, dirits, tutele, autoguvier e cooperazion tra Friûl e Europe / Lingua, diritti, tutela, autogoverno e cooperazione tra Friuli ed Europa.


text:
Libri di Numars
Cul non Numars, chest livri biblic al si riferìs al censiment dal popul che al ve lûc la prime volte al mont Sinai e po dopo intes plagnis di Moab.
Al ven fûr da "Arithmòi" de Setante greche.
I ebreus purpûr lu clamavin Bemidhbàr che al significhe "intal desert". Al fo propit intal desert che si verificarin i acjadiments di Numars.
Che il libri al fasedi part des Sacris Scrituris al è confermât dal fat che tancj acjadiments esponûts intal libri a son esplicitementri riclamâts di altris scritôrs de Biblie.
ContignûtModifiche
A vegnin contâts i acjadiments che a verin lûc al mont Sinai dulà che e vignì fate la prime conte che segnave cirche trê milions di personis.
Si cjacare po dopo dal pelegrinagjo intal desert e la lungje marce par rivâ inte Tiere Prometude.
Dilunc chest periodi i israelitis a incuintrarin diviersis dificoltâts comprendudis barufis internis par il comant.
A si cjatin dopo intes plagnis di Moab, dulà che magari cussì no il popul, influençât des nazions dongje, a si dè a la imoralitât e a la adorazion di divinitâts pusticis, dismovint la fote dal Idiu.
UtilitâtModifiche
I sacrificis di animâi che si conte intal libri di Numars a figurin il provediment plui grant de purificazion par mieç dal sa crifici di Crist.
Il fat che l'Idiu ju fase pelegrinâ par cuarante ains intal desert prime di jentrâ inte Tiere Prometude, par vie de lôr mancjance di fede, nus mostre come ancje vuê o vin di compuartâsi intai confronts dal Idiu.
Nus met ancje in vuardie da lis pratichis imorâls che e displasin al Creatôr.


text:
Aghe
La aghe e cjape tantis formis in nature. La cognossin, cemût che o sin usâts a viodile, come un licuit naturâl cence colôr, cence savôr e cence odôr che al covente pe vite su la tiere. Al sô stât solit si clame glace, al sô stât aeriforme si clame vapôr di aghe.
La aghe, diferentementri de gran part di altris sostancis, pes cualis la forme solide a je plui penze di chê licuide, la glace a je mancul penze de aghe licuide. La densitât de aghe e je massime a 4 °C. Chest fat al ven parcè che il volum de aghe al aumente cul sbassâsi de temperadure, cun che che e cale la densitât. La aghe no si po sostituîle inte gran part da lis sôs utilizazions e no conven puartâle a une distance plui di cualchi centenâr di chilometris. Par colpe de incressite de popolazion mondiâl la disponibilitât di aghe potabil par persone a je daûr a calâ, il probleme des risiervis al po jessi risolt cuntune plui buine distribuzion e cul strassâ di mancul. Par chest la aghe a je une risorse di impuartance strategjiche in gran part dal mont. Inte filosofie antighe, cun fûc, tiere e aiar, al è un dai cuatri elements che a componin l'univiers. Lis religjons a sintin la aghe come un element di purificazion: esemplis a puedin jessi il batisim cristian e i bagns rituâi dai ebreus e intal Islam.
Te lenghe furlane la aghe e je presinte cun variis detulis: Cui che al è stât scotât de aghe cjalde al à pôre de frede, Aghe che côr no puarte sporc, Aghe passade no masane plui. Inte mitologje furlane e je presinte la agane, une sorte di strie di aghe.


text:
Informatiche
La informatiche (peraule che ven di informazion e automatic) e jere al inizi la dissipline che e gjestive in automatic lis informazions par mieç di un calcoladôr. Daspò a son stadis creadis une vore di definizions, e forsit chê che va plui dongje ae realtât e je chê che definìs la informatiche come la sience che e bacile cun la conservazion, la elaborazion e la rapresentazion de informazions.
Storie[cambie | modifiche il codiç]
Cjamps di aplicazion[cambie | modifiche il codiç]
Viôt ancje[cambie | modifiche il codiç]
Bibliografie[cambie | modifiche il codiç]
- Centri Interdipartimentâl di Ricercje su la Culture e la Lenghe dal Friûl (par cure dal), Dizionari talian-furlan di informatiche e gnovis tecnologjiis / Dizionario italiano-friulano di informatica e nuove tecnologie, Udin, Provincie di Udin, 2004.
Leams[cambie | modifiche il codiç]
Un esempli di lezion di Informatiche par furlan rincurade di Elio Varutti cui siei students dal Istitût Stringher di Udin [[1]]


text:
Partide: lis basis
Cjatâ la juste formazion e je une de plui grandis sfidis di Hattrick. In chest e tai altris cjapitui de partide o viodarìn cemût che lis abilitâts dai zuiadôrs a influencin la partide. Chest cjapitul ti darà lis basis, le robis plui impuartantis di savê.
Lis basis de simulazion des partidis
In ogni timp di zûc a vegnin creâts un ciert numar di azions di atac, e il centricjamp al decît cuale scuadre a vuadagnarà l'atac. La scuadre cul centricjamp plui fuart (la scuadre cun plui possès di bale) e à plui pussibilitâts di ve un numar di atacs plui alt.
Cuant che une scuadre a vuadagne un atac, al ven decidût il tip di atac. I atacs base a son: atac bande diestre, atac de bande çampe, atac al centri e tîrs plaçâts (punizions e rigôrs). Il setôr di atac de scuadre che atache al cirarà di bati il setôr de difese corispondent de scuadre che difint.
I atacs di base
In ogni partide al salte fûr un ciert numar di atacs di base (come spiegât chi parsore). Cualchidun di chescj atacs al è viert e al pues sedi concuistât di dutis dôs lis scuadris, e cualchidun al è esclusîf par une des dôs scuadris.
Al è il centricjamp a decidi a cui assegnâ un atac viert. I atacs esclusîfs e funzion su par ju te stesse maniere, ma cuntune ecezion: se il to centricjamp al 'vinç' un dai atacs esclusîfs dal to aversari, chest al vegnarà fermât, ma no ti vegnarà assegnât. No tu puedis concuistâ lis ocasions esclusivis dal to aversari (e lui nol pues concuistâ lis tôs)
La maiôr part a vegnin ripuartâts te cronache de partide, ma chei mancul impuartants, che no puartin a ocasions di gol, no vegnin ripuartâts.
Tu podaressis vuadagnâ ancje atacs adizionâi dai "Events speciâi" e dai cuintripîts. Chescj atacs adizionâi a vegnin descrits tai altris cjapitui su la partide.
Vantaç pe scuadre di cjase.
La scuadre di cjase e je judade dai tifôs. Normalmentri tu varàs une percentuâl di possès plui alte in cjase che no fûr.
Cuant che dutis dôs lis scuadris a son de stesse regjon, la partide e ven tratade come se a fos un derby. In chest câs la scuadre di cjase e à instès il vantaç di zuiâ in cjase, ma ancje l'aversari al vuadagne un ciert vantaç che al vâl su par ju la metât di chel de scuadre di cjase. Se la partide a ven zuiade in cjamp neutri, nissune des scuadris a cjape un vantaç, ancje se une des dôs scuadris e jê de stesse regjon dal cjamp neutrâl.
Psicologjie e mentalitât dal alenadôr
Il spirit di scuadre, la fidance e la ande de scuadre a influencin lis prestazions de scuadre. Tu puedis lei di plui su chest argoment tal cjapitul "Psicologjie"
Ancje la mentalitât dal alenadôr (ofensîf, difensîf o neutri) e fâ la sô part. Lei di plui su chest argoment tal cjapitul "L'Alenadôr".
Lis valutazions a son il fatôr di tignî a ments
A la fin di une partide, tu cjatarâs lis valutazions par ogni part de formazion. Chestis valutazions ti fasin viodi cemût che lis varis parts de tô scuadre si son compuartadis vie pe partide. Chestis valutazions a vegnin usadis ancje par calcolâ il risultât finâl de partide.
Lis denominazions de valutazion te partide (la scjale che vâ di inesistent a divin) a son dividudis in cuatri sot-nivei: une vore bas, bas, alt, une vore alt. In chest mût al è plui facil savê trop buine che je la to valutazion jenfri un ciert pâs. Par esempli "Bon une vore alt" al è pôc pies di "ecelent une vore bas", ma une vore miôr di "passabil une vore bas".
Valutazion in stelis
Dopo une partide i tiei zuiadôrs a ricevin une valutazion in stelis de lôr prestazion te partide. Plui stelis a cjapin, miôr e je stade la prestazion.
Ten di ments che la valutazion in stelis a valute dome la prestazion individuâl di un zuiadôr intune particolâr posizion e e je utile par confrontâ diviers zuiadôrs che zuin te stesse posizion. Nol è il mût ideâl par valutâ la fuarce di une scuadre. Par savê la prestazion di dute la scuadre (e confrontale cun altris scuadris), cjale la agjine de valutazions de scuadre.
Ten di ments che i efiets de scuadre (par esempli, la pierdite di contribût par plui di un zuiadôr in posizion centrâl. Viôt il cjapitul su lis basis de formazion) no si viodin te valutazion a stelutis.
Un câs normâl
Par fale semplice il stât dal centricjamp al decît tropis oportunitâts la tô scuadre e crearà vie pe partide. Lis altris parts de scuadre e decidin lis pussibilitâts che i atacs e puartedin al gol
Cheste tabele ti judarà cuant che tu âs di sielzi i 11 di meti in cjamp. Ten a ments che e je dome une aprosimazion.
Cualchi nivel di abilitât prossim al podarès indicâ dome piçulis diferencis di prestazion, par altris invezit la diference e podarès sedi plui grande. Par di plui, i ordins individuâi o lis pierditis di contribût par doi o plui zuiadôrs intune posizion centrâl (cjale il cjapitul precedent) no son cjapâts in considerazion.


text:
Piemont
Il Piemont al è une regjon de Italie dal Nord che e à 4 milions e mieç di abitants. E confine a Nord cu la Svuizare e la Val d'Aoste, a soreli jevât cun la Lombardie e l'Emilie-Romagne, a Sud cu la Ligurie e a soreli bonât cu la France. Il cjâf lûc al è Turin.
Teritori[cambie | modifiche il codiç]
Il Piemont al è la seconde regjon taliane par estension dal teritori, si cjate inte part Nord-ocidentâl de penisule. Al è circondât a Nord e a Soreli bonât da lis Alps e a Sud dai Apenins, acolzint la part plui ocidentâl de Planure Padane.
La zone montagnose e je la plui estese (43,3 par cent dal teritori); il pic plui alt al è la Mont Rose, di 4.634 metris. Ancje se no esist une fasse prealpine, la zone colinâr e ocupe cirche i 3 decims dal teritori: lis areis principâls a son il Canavês, il Monferât e lis Langhis. Dome chestis ultimis a rivin a superâ i 700 metris di altece.
La planure e je dividude de linie des risultivis, come in dut il Nord Italie, in alte e basse.
Storie[cambie | modifiche il codiç]
Economie[cambie | modifiche il codiç]
Il Piemont al à une antighe tradizion industriâl, che començà a svilupâsi za cul Ream di Sardegne, sot il guvier di Cavour.
Al dì di vuê l'agricolture e conte une ocupazion in linie con la medie nazionâl, e e je dedicade soredut ae coltivazion di cereâi (rîs), patatis, jerberave e foraç. L'arlevament al è principalmentri di bovins e suins.
Inte industrie il setôr mecanic al è il plui impuartant, seguît da chel automobilistic (FIAT), tessil e dal turisim. Da ricuardâ la industrie lanarule di Biella, chê dal rîs di Vercelli e chês de cjocolate di Torin.
Traspuarts[cambie | modifiche il codiç]
Il Piemont al è une des regjons con plui alte densitât di feroviis, stradis e autostradis.
Aeropuarts[cambie | modifiche il codiç]
Il cjâf lûc al è servît dal aeropuart internazionâl di Caselle, logât a 16 km de citât. A esistin aeropuarts minôrs a Cuneo e dongje Biella.
Feroviis[cambie | modifiche il codiç]
La rêt feroviarie e je une des plui svilupadis dal paîs, e e coleghe lis principâl citâts de regjon - in particolâr Torin - cun Milan, Gjenue, Bologne e con la France e la Svuizare, ancje graciis ai trafôrs dal Frejus e dal Sempione.
Dal mês di fevrâr 2006 e je parzialmentri in esercizi la ferovie a alte velocitât Torin - Milan intal toc Torin Stura - Novara Ovest.
Autostradis[cambie | modifiche il codiç]
- A4: Torin - Novare (- Milan - Vignesie - Triest)
- A5: Torin - Ivree (- Aoste)
- A6: Torin - Mondovì (- Savone)
- A21: Torin - Asti - Alessandrie (- Bresse di Milan)
- A26: (Gjenue Voltri -) Ovade - Gravellona Toce
- A32: Torin - Bardonecchia
La regjon e je traviersade ancje de autostrade A7 Milan - Gjenue par cuarante chilometris: lis localitâts plui impuartantis tocjadis di chest toc a son Tortona e Novi Ligure.
Al dì di vuê e je in costruzion l'autostrade A33 che e varà di colegâ Cuneo con Asti.
Politiche[cambie | modifiche il codiç]
Liste dai components de zonte regjonâl dal mês di Avrîl 2005:
Presidence[cambie | modifiche il codiç]
- Mercedes Bresso
- Paolo Peveraro - vizi president e assessôr aes ativitâts produtivis
Assessôrs[cambie | modifiche il codiç]
- Andrea Bairati: universitât, ricercje, inovazions e telecomunicazions
- Daniele Borioli: traspuarts e infrastruturis
- Giovanni Caracciolo: comerci, polizie locâl, protezion civîl
- Sergio Conti: politichis teritoriâls, bens ambientâi
- Sergio Deorsola: federalisim e semplificazion aministrative
- Nicola De Ruggiero: Ambient, parcs e areis protetis
- Giuliana Manica: turisim, sport e paritât sociâl
- Teresa Angela Migliasso: lavôr, imigrazion, volontariât
- Giovanni Oliva: culture, patrimoni e minorancis linguistichis
- Giovanna Pentenero: istruzion e formazion professionâl
- Bruna Sibille: disvilup di montagnis e forestis
- Mino Taricco: agricolture, flore e faune
- Mario Valpreda: sanitât e programazion socio-sanitarie
Viôt ancje[cambie | modifiche il codiç]
Leams[cambie | modifiche il codiç]


text:
OOO (prime part)
Ve chi une gnove conte par furlan! Une conte che stoi voltant dal talian che a ‘nd à vincjut il tierç premi a no mi visi ce concors dongje Rome. Il teme al jere “Il viaç”.
Si che la conte e je un tichinin lunghje la spachi in doi tocs.
E fintremai che un no la lei no mi nici a voltà la seconde part, cu la finâl a sorprese. 🙂
OOO
Vêso presint il ciulâ di une ongule che a grate sul tapedut li ca si dopre la surîs? Ben po, ven a stâi che al è plui o mancul cussì che jo mi sint cuant che mi svei: cun lis orelis plenis di chest sunôr. Simpri. Forsit no rivi a spiegâusal ben, parcè che no soi mai stât masse brâf cu lis peraulis, ancje se in fin dai conts a lis dopri ogni moment. Ven a stâi, disìn cussì, che no rivi adore a cjatà alc di miôr che l’idee di sveâsi, par contâus ce che a mi sucêt cuant che jentri intal mont cussient. Prime nol è nuie, ni sium ni siums, daspò a sint un clic, ur russâ, e dopo un momentin di scût, un lizêr gratâ. Chest, intindìnsi, nol cambie mai. Al è ce che al ven dopo che al cambie ogni volte. No sai il parcè, no ma lu soi mai domandât, ni ai mai vût timp di fâlu. A sai dome che cuant che a mi svei a soi a cjase me, e dopo a partìs. Lu sai, che a soi cjase, parcè che a cognòs il barcon dulà che poi il voli, cuntune cjalade scaturide, tant che une ombrene smenteade. Il barcon al è simpri chel: no si scjampe! No che al sedi dome un, cirìn di capîsi, ma chel barcon al è par me une fonde. Un di chei arbui colâts intal flum e incjastrâts tai claps, che ancje la corint plui fuarte è scugne zirâi ator. A son robis che cuietin, a soi sigûr, sie il pes che il pescjadôr. Cjacari dal arbul eh, no dal barcon. Ancjemò plui d’aiût, par dî un altre, a è la sigurece di il prin pît che a si slungje par cjaminà, lu fâs simpri in chel puest che jo clami cjase. O crôt che al sedi cussì par ducj, o almancul mi soi fat cheste idee. E crodîmi; par me, par come che a vîf jo il dopo, al è fondamentâl vê cheste sigurece. Se no al è ce deventâ mats. Pal rest, no cognòs altri. Come che a mi cjali ator a cjati simpri alc di diferent. Il cuadri colôr naranç che îr al jere adalt, dongje la puarte, vuê al è vert, e al è picjât denantdaûr, tal cjanton di che altre bande de stanzie. Doman ce vustu savê, al sarà blu e butât sul paviment! Altris cuadris, invezit, a nassin come moscjats sul mûr, fruçons neris che a no si rive adore a dicerni e si fasin vie vie plui grancj, come se a stessin vignint incà. No fâs in timp a viodiju che a mi son bielzà passâts denant, cualchi volte fûr par fûr, o pûr sfantantsi cuntun plop, nancje che a fossin bufulis di savon. Che a dile dute, chestis puartis e barcons, a son plui presincis di intuî, che puescj par poiâ il voli. A ogni mût, no cjatâju mai dulà che ju ai lassâts a ti mande fûr di scuare. Tal imprin a crodevi di jessi jo. Crodevi che al fos in vore un argagn mentâl peât al cori dal timp. Vêso presint cuant che a cerçais la cedrade dopo agns o cuant che a cjalais i cartons animâts di Ciobin, il princip des stelis, o pûr di Bem, chel mostri cun trê dêts? Par tant che volaressis sintî il stes savôr e gjoldi a le stesse maniere, a va a finîle che, plui o mancul cun cussience, a sa ju visavis diferents. Nuie di mâl, intindìnsi. Il timp al è l’ingredient primari di ogni robe, il viaç che ducj fasìn, pôc a pôc. Il biel al è che jo, chestis impressions a lis provi ogni volte che a mi svei! Par fâus miôr capî, al è come se cualchidun a us spostàs ogni gnot i soremobii. E no dome chei, ma ancje i mobii, lis puartis e i barcons, cun di plui zontant o gjavant robe a seconde dal so gust. Sigûr, o disarês voaltris, si usisi a dut. Ma almancul a podês ben imagjinâ cemût che la idee di cjase a sedi pluitost stranie se si vîf in cheste maniere. Tornant al discors che us stevi fasint, nol è propit dal moment di sveâsi che o vevi voie di fevelâ, si ben di dut ce che al mi sucêt dopo. Parcè che dopo jo… o viazi! No ‘nd ai altris peraulis par spiegâlu il mê traviersâ il mont, simpri che di mont o stedin cjacarant. O scomenci simpri di un barcon, o di un cuadri. Sul imprin o sint come une vôs, che no je nancje une vôs, ma somee une sburtade, une frece che mi mostre une direzion, e culì, la che prin e jere une parêt, issio saltâ fûr un panorame, une imagjine, une scrite, un ogjet. E cualsisei robe e comparissi, sedi ledrose o stuarte di nancje intindile, ve che o ven supât vie. Al è come se un dêt mi segnàs une strade e jo no fos bon di disubidî. Jai pensât mil voltis a cemût fâ a crevâ chescj comants, ma no soi mai rivât. Soi bon dome di fâ une robe: di vierzi la bocje intune O che e je insiemit di maravee e curiositât, pôre e traspuart. E chel businâ, che al compagne il mê viaç, al è segn e foneme, un “OOO” slungjât che al travierse timp e spazi. Jo o viazi doprant chest OOO.
…. …. ….. ……… e larà indenante a chi come simpri ancje la version par talian.


text:
I Alazamante a son la band rivelazion folk-rock che miôr e rapresente la evoluzion dal panorame Balfolk talian. I bai popolârs talians e europeans riproponûts intun formât unic e inconfondibil, ’sunôrs modernis e fuarts a insiorin un repertori etnomusicâl une vore grant che al spazie des “Pizziche” Salentinis aes Gjighis Irlandesis. Un viaç che al torne a proponi, midiant di un conciert energjic e entusiasmant, lis tradizions musicâls e danzantis par un spetacul dut di balâ. Il “format” ’tal è ROCK, il cûr ’tal è FOLK… ma di chel autentic! A rivin a Folkest midiant des selezions dal concors Sunâ@Folkest.
Formazion: Dario Tornaghi – vôs e armoniche, Maddalena Soler – vôs e violin, Filippo Ferrari – vôs, ghitare eletriche; Mirko Grilli – ghitare acustiche; Angelo Merico – bas eletric; Stefano Migliavacca – batarie e percussions.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Cui, dulà e cuant
Storie e culture
I roseans, cognossûts pes lôr particolaritâts culturâls, a àn savût protezi e mantignî fin a vuê caratars culturâi impuartants, soredut la fevele, la danze e la musiche popolâr. La origjin di cheste comunitât e varès di jessi tai secui VI e VII d. di C., cuant che popolazions di çocje slave che a vignivin di chê che vuê e je la Carinzie a son migradis a Sud e a son vignudis a stâ intai cjanâi des monts furlanis e in dute la fasse di confin de nestre regjon rivant ancje plui a Ocident e a Sud. Chescj flus migratoris a son testemoneâts di ducj i toponims slovens ancjemò vuê doprâts intes localitâts de Valcjanâl e dal Cjanâl dal Fier.
Daûr dai linguiscj, il dialet che ancjemò vuê si fevele in Val di Resie al jentre intal sisteme linguistic dai dialets slovens, al derive di fat dal antîc slâf alpin e al è presint in val cun cuatri varietâts principâls. I studis linguistics sul dialet di Resie a àn une lungje tradizion che e scomence intal secul XIX, cuasi intal stes timp cul studi des lenghis slavis in gjenerâl. Pal linguist Han Steenwijk “la posizion gjeografiche di Resie, e met il cjanâl te crosere des trê fameis linguistichis europeanis, chê gjermaniche, chê romaniche e chê slave. Chest fat al à contribuît dal sigûr al disvilupâsi e mantignîsi di une formazion linguistiche inmagante [ …]. Il rosean si è disvilupât dal stes slâf alpin che al fâs di fonde al sloven di vuê. Inte ete di mieç il rosean al faseve part dal sisteme dialetâl che si disii sloven carinzian. Dal secul XV incà, dopo la anession dal Friûl ae Republiche di Vignesie, i leams di Resie cu la Carinzie a son lâts al mancul. Se pal so fevelâ e pe sô tradizion al è clâr che Resie e fâs part de aree slovene i disvilups storics e sociâi dal Rinassiment incà a àn creât une situazion là che i roseans a stentin a identificâsi cu la culture slovene ….”
Lis vicendis storichis de Val di Resie a son leadis a strent cun chês dal Patriarcjât di Aquilee. Il teritori rosean al jere sot de grande badie di Sant Gjal di Mueç fin tal an de invasion de Republiche di Vignesie, intal 1420. Tacant di chei timps, a laran al mancul i rapuarts tra la int roseane e chê dal alt Lusinç, che prime a jerin unidis sot dal domini dal Patriarcjât, determinant, un pôc a la volte, un isolament linguistic inesorabil. Di chel moment lis vicendis storichis che a tocjaran Resie a saran chês stessis vivudis des popolazions dal Friûl: la rivade di Napoleon, il passaç al Imperi austroongjarês fin ae anession dal Ream di Italie intal 1866.


text:
Continent
Un continent e je une grande estension di tiere fûr dal mâr.
Diviersis a son lis classificazions dai continents che a vegnin fatis. Des voltis plui continent a vegnin considerâts insiemit formant dai supercontinents, altris voltis si considerin continents parts plui piçulis o subcontinents.
I nons dai continents a son:
La vecje classificazion classiche a fevelave dai cinc continents considerantju la Europe, la Asie, la Americhe, la Afriche e la Oceanie. a si meteve duncje adun lis Americhis impen la Europe e vignive dividude de Asie. Cualchidun al met adun la Afriche, la Asie e la Europe che a son tacâdis, cul non di Eurafrasie.
I continents no son simpri stâts chei di vuê parcè che tal timp a si son spostâts lunc de croste de Tiere. Fra i vielis continents dal passât a son stâts la Gondwane, la Laurasie, la Pangjee e la Rodinie.


text:
Dacor il existe to coson quitter, to mou to se riga to me ni mo sont to sima, selan to pre sobo to pestone la cornite so ment to me rivan to se sime. Dacor in ma soune savo to to la protege same to name to recklame to no sela to primo so se do un eme so ni to ab ere to se krie. Je t′aime,
Je t'aime, Come un fue, Come un soldat, Come un a star de cinema, Je taime, je taime come un low come un rua come un jonesen so m pa to voice je taime come sa. Dacor son some agnne to lue tre sone anime dicance lapre jutre to si eno sogne to sar to le to be tu one far in asime to jo to lo to me mo no signe. Je t′aime, Je t'aime, Come un fue come un soldat come un a star de cinema. Je taime je taime come un low come un rua, tu mo se jene pa to voice je taime come sa. Je taime 7x Come un fue come un soldat come un a star de cinema je taime je taime come un low come un rua come un a jojosen so pa to voice je taime come sa!


text:
Cemût si doprie?
LA TASTIERE FURLANE SEMPLICE
La Tastiere Furlane Semplice e je un program che al permet di scrivi in mût svelt e coret in lenghe furlane cui acents e i caratars juscj.
Une volte instalât, midiant di une semplice cumbinazion di tascj, nol coventarà doprâ il codiç ASCII o inserî ogni volte intal test il simbul specific.
Il tutorial al sclarìs, pas par pas, cemût instalâ e doprâ la tastiere pal miôr in ambient Windows (XP o superiôr) e Mac, otignint lis letaris maiusculis o minusculis cui acents desiderâts, e ancje il caratar “Ç”.
Produzion e realizazion Videotutorial: ARLeF – Agjenzie Regjonâl pe Lenghe Furlane
Supuart organizatîf: CALT
Consulence: CLAAP Centri di Linguistiche Aplicade
Ripresis, editing video e post produzion: Intech srl
Vôs e presentazion: Veronica De Giorgio, Calt
Durade: 5.19 min.
Lenghe: Furlan
Sottitui: Talian
An: 2017
Distribuzion:
© ARLeF – Agjenzie Regjonâl pe Lenghe Furlane
Contats:
pueste eletroniche: arlef@regione.fvg.it
www.arlef.it


text:
29 novembre 2010
R.Esistence in Dub, prins in Europe
O soi propit in "Fieste"! I R.Esistence in Dub a àn vinçût il Premi dal Public al Liet International, il festival european de musiche pes minorancis in Europe, davuelt sabide di sere in Bretagne.
La cjançon "Fieste" e à ricevût une slavinade di vôts e o soi propit content par chest grup che al fâs une biel miscliç glocâl in musiche, coniguant sonoritâts gjamaicanis e eletronichis cun sponts de tradizion furlane, doprant la lenghe furlane pai lôr tescj!
O aprofiti par segnalâus une vecje interviste che i ai fat a DJTubet su La Patrie di Jugn dal 2009.
Bulos e vonde!
25 novembre 2010
Biele serade a Manià cun Tiere Furlane 6 e La Associazion dai Miluçs Antîcs
Vuê a Manià o ai vude la enesime conferme che la nestre int e à gole di Friûl e di furlanetât, voie di confrontâsi e cjatâsi. Al è sucedût cussì ancje in ocasion de presentazion di Tiere Furlane 6, la riviste di culture e teritori che o firmi tant che diretôr responsabil. O aprofiti par ringraziâ dute la redazion e in particolâr il prof. Enos Costantini pal grant lavôr che a fasin.
A Manià o sin lâts parcè che li e à sede la Associazion dai Amadôrs dai Miluçs Antîcs, une biele realtât che ogni an e inmanee une mostre itinerante sui miluçs tipics furlans.
Par lei i numars passâts o podês fracâ chi.
Par savê alc di plui sul numar 6 fracait chi o par lei un piçul struc de serade di usgnot, fracait chi.
A Manià o sin lâts parcè che li e à sede la Associazion dai Amadôrs dai Miluçs Antîcs, une biele realtât che ogni an e inmanee une mostre itinerante sui miluçs tipics furlans.
Par lei i numars passâts o podês fracâ chi.
Par savê alc di plui sul numar 6 fracait chi o par lei un piçul struc de serade di usgnot, fracait chi.
24 novembre 2010
Recension sul blog de trasmission canadese Mandi Mandi
Dulà si vadial cul furlan? Jo o soi lât in Canadà, Australie, Catalogne e soredut in Argjentine: tal sens che di cuant che mi interessi di cuistion leadis a la lenghe furlane e a la identitât o ai vude la pussibilitât di cognossi une vore di int che e je ator pal mont, magari dome midiant de Rêt, contats che cualchi volte a son deventâts ancje reâi. La ultime tape e je propit canadese, cuntune recension sul blog de trasmission radiofoniche Mandi Mandi di Paolo Canciani.
Il blogarin al è un zovin di Codroip, Mattia Bello che cumò al è daûr a fâ une esperience lavorative propit in Canadà: ve chi la recension che al à fat dal gno blog.
Il blogarin al è un zovin di Codroip, Mattia Bello che cumò al è daûr a fâ une esperience lavorative propit in Canadà: ve chi la recension che al à fat dal gno blog.
21 novembre 2010
Gnogno apontaments
Ve chi un avîs che mi rive dal comun di Sedean
I Gnognosaurs in mostre: lis taulis origjinâls, i libris, i Gnognoboi, “fasiti la foto cui Gnognosaurs”, disegne i Gnognos e tant altri...
A San Lurinç di Sedean Cjase Uarnèl (vie Çorut, 1)
A San Lurinç di Sedean Cjase Uarnèl (vie Çorut, 1)
Inaugurazion: domenie ai 28 di Novembar aes 17.00
A saran presints l'autôr Andrea “Dree” Venier e la senegjadore Elisabetta PittanaVierzidure: vinars e sabide des 9.30 aes 12.30 fin ai 31 di Dicembar
In plui o ricuardìn ancje lis dôs presentazions dal libri "I Gnognosaurs 2"
Il gnûf libri dai dinosauruts plui simpatics dal mont
Vinars ai 26 di Novembar aes 18
li de Osterie Al Buso, Vie Simoni 8 a Spilimberc
A saran presints l'autôr Andrea “Dree” Venier e la senegjadore Elisabetta Pittana presentâts dal editôr Orazio Cantiello
Sabide ai 27 di Novembar aes 18
li de librerie Friuli, vie Rizzani 1/3 a Udin
A saran presints l'autôr Andrea “Dree” Venier, la senegjadore Elisabetta Pittana e William Cisilino responsabil P.O. Lenghis minoritariis de Regjon F-VJ
17 novembre 2010
I Gnognosaurs a son tornâts
Dopo dal sucesson dal an passât al è aromai pront il volum 2 dai Gnognosaurs. Ma no dome: dongje dal blog uficiâl us consei di lâ a viodi ancje chest gnûf sît cun tancj gnognozûcs: gnognogame.blogspot.com
11 novembre 2010
Minorancis linguistichis e imprenditorie
Pai siei 30 agns Radio Onde Furlane e à inmaneât une cunvigne su Minorancis linguistichis e imprenditorie.
Se o rivais, us consei di passâ sabide ai 13 di Novembar in Cjamare di Cumierç a Udin.
Par viodi dut il program, fracait chi.
Se o rivais, us consei di passâ sabide ai 13 di Novembar in Cjamare di Cumierç a Udin.
Par viodi dut il program, fracait chi.
02 novembre 2010
PPP 02.11.1975_2010
Fint che al jere vîf, al deve fastidi a plui di cualchidun.
35 agns indaûr lu àn copât.
Cumò che nol è plui vîf, al continue a dâ fastidi a plui di cualchidun.
Vuê no puedin plui copâlu.
"A vignarà ben il dì che il Friul al si inecuarzarà di vei na storia, un passat, na tradizion!..."
[furlan di Pier Paolo Pasolini]
35 agns indaûr lu àn copât.
Cumò che nol è plui vîf, al continue a dâ fastidi a plui di cualchidun.
Vuê no puedin plui copâlu.
"A vignarà ben il dì che il Friul al si inecuarzarà di vei na storia, un passat, na tradizion!..."
[furlan di Pier Paolo Pasolini]
01 novembre 2010
Taiant la coce su Contecurte
Pe seconde volte o ai vût l'onôr e il plasê di jessi ospit de Ostarie leterarie di Contecurte che di pôc e à ristruturât l'ambient...
Fracait chi par lei la mê "Taiant la coce"...
Fracait chi par lei la mê "Taiant la coce"...
Iscriviti a: Post (Atom)


text:
Il 19^Congrès Anuâl de Societât si davuelzarà Sabide ai 12 di Dicembar dal 2020, in linie e in direte streaming achì sul sît de SSTeF.
La prolusion e sarà tignude dal Prof. Angelo Schiavi, de Universitât di Rome La Sapienza, sul argoment Frontiers in Particle Therapy: a Physicist Perspective.
Te sezion des Comunicazions a intervignaran Alessio Fornasin (Universitât dal Friûl), Marisa Michelini (Universitât dal Friûl), Rino Gubiani (Universitât dal Friûl), Stefania Troiano e Maria Rosita Cagnina (Universitât dal Friûl), Gloria Misson, Matia Mainardis, Alessandro Peressotti e Daniele Goi (Universitât dal Friûl), Enrico Peterlunger (Universitât dal Friûl) e Lorenzo Marcolini (AIF)
» Sclesis – RadioRAI
“Sclesis, cinc minûts di sience e tecnologjie” e je une trasmission radiofoniche realizade di Marco Tempo, in colaborazion cu la Societât Sientifiche e Tecnologjiche Furlane, pe RAI regjonâl dal Friûl Vignesie Julie.
“Sience e tecnologjie in sclesis radiofonichis par svicinâsi a lis leçs che a guviernin il nestri mont e a lis creazions da l’inzen che a smicjin a fâ cressi il progrès de umanitât. Si fevele di machinis e di stelis, di bateriis e puints” (dal sît de RAI regjonâl dal Friûl Vignesie Julie)
Se tu âs pierdût cualchi pontade, tu puedis tornâlis a scoltâ e ancje discjamâlis dal sît de RAI Friûl Vignesie Julie.
Par scoltâ e discjamâ lis pontadis ladis in onde fin cumò diretementri dal sît de RAI, frache chi sot.
» La societât
Friulian language and culture can only expand if Friulian becomes a communication means for one of the main features of modernity, i.e. science Despite the fact that the international scientific community uses English for communication, across the different countries the national languages are used for teaching and development of science and technology. Cun cheste convinzion e je nassude la SSTeF, associazion indipendente che riunìs ricercjadôrs, studiôs e professioniscj di diviers setôrs sientifics e tecnologjics, che àn a cûr la incressite de culture e de lenghe furlanis.
The SSTeF is an independent association made up of researchers, scholars and professionals working in different scientific and technological fields who have develppment of Friulian language and culture at heart.
» Ativitâts
Lis ativitâts di ricercje e di divulgazion sientifiche de SSTeF a son metudis in vore prin di dut in Friûl, ma ancje ator pal mont. A rivuardin i principâi setôrs sientifics dissiplinârs:
- siencis esatis
- siencis de nature
- siencis de salût
- siencis tecnologjichis
- siencis economichis, sociâls e umanis indulà che si dopre il metodi sientific
- gjornalisim sientific
Ogni an la SSTeF e ten un Congrès là che i siei associâts a presentin i lavôrs di ricercje plui significatîfs.
» GFS – FJS
Dal 2002, la SSTeF e publiche il Gjornâl Furlan des Siencis / Friulian Journal of Science. Il GFS/FJS al è une riviste sientifiche in lenghe furlane e inglese indulà che vegnin publicâts lavôrs origjinâi di ricercje su lis dissiplinis sientifichis e tecnologjichis plui avanzadis. Ducj i articui di ricercje a son a disposizion in version bilengâl furlan-inglês. Tal GFS/FJS a son publicadis ancje rassegnis sientifichis e recensions di libris sientifics.
La publicazion de riviste sientifiche Gjornâl Furlan des Siencis/Friulian Journal of Science al è un dai obietîfs strategjics de SSTeF
» Cunvigne 2019
Il 18^Congrès Anuâl de Societât si è tignût Sabide ai 30 di Novembar dal 2019, a San Zorç da la Richinvelde, tal Auditorium de Biblioteche, in vie Rome, 7.
La prolusion e je stade tignude dal Prof. Marco Poiana, ordenari di Siencis e Tecnologjiis Alimentârs te Universitât di Reggio Calabria, sul argoment Cualitât dai aliments tipics: un mût sientific par valorizâ lis produzions.
Daspò de prolusion, a son stadis tignudis diviersis comunicazions.
» Cunvigne 2018
Il 17^Congrès Anuâl de Societât si è tignût Sabide ai 27 di Otubar dal 2018, a Udin, tal Salon dal Popul di Palaç D’Aronco. Pal 2018, in ocasion dal 40^ inovâl de Universitât dal Friûl, in plui de session ordenarie, e je stade inmaneade une session speciâl di buinore, organizade in colaborazion cul CIRF-UNIUD.
» Devente soci
Devente soci de SSTeF. Complete la schede di adesion, e mandile a:
SSTeF
c/o CIRF – Universitât di Udin
Via Petracco 6
I-33100 UDINE
Italy
Ti informarìn de acetazion de domande e di cemût paiâ la cuote di iscrizion.
» Sience furlane
Temporâi fuarts, tampiestadis, burlaç, ploiis straordenariis cun Dario Giaiotti da le Agjenzie Regjonâl pal Ambient dal Friûl Vignesie Julie.
Viôt une des pontadis dal program di divulgazion sientifiche Sience Furlane.


text:
Gnove Gurize
Gnove Gurize (Nova Gorica par sloven) e je une citât di 13.491 (32.763 cun dutis lis frazions) abitants in Slovenie.
Gnove Gurize e je tacade dal confin, e corispuint ae citât di Gurize in Italie. E fo fate sù intal 1947 par contrastâ la citât taliane. E je stade par 60 agns puest di confin, cuntun mûr che al passave tal mieç des cjasis. Dai 21 di Dicembar dal 2007, cu la fin de Jugoslavie e le jentrade de Slovenie te aree dal tratât di Schengen e duncje la eliminazion dal confin. Dal pont di viste de architeture, la maiorance dai edificis a son modernis e gnûfs, fats sù daspò de vuere.
Vuê dì Gnove Gurize e je famose soredut pai casinòs, visitâts di un grum di furlans e venits. Sul cuel de Castagnevize (Kostanjevica), ben visibil di dutis dôs lis bandis dal confin, al è un munistîr francescan; inte sô cripte a son conservadis lis tombis di re Carli X di France (ultim re di France) e di altris siei parincj.
Di chê altre bande de citât, a nord, al è il santuari di Monsanta (Sveta Gora) a 682 metris di altitudin. E je une mete impuartant di pelegrinaç.